text:
Cîl Glaçât
Contis, cjacaris e pensîrs par furlan
Friday, May 14, 2010
Festintenda, Teatri e vâs di vuès
Tuesday, May 11, 2010
Il cartel par la Udinese cul Bari
Sunday, April 25, 2010
Thursday, April 22, 2010
Udin, Rome e una cope par la onestât
Jo di solit no voi, a viodi l'Udin. Al sarà stât almancul un pâr di agns che no metevi pîr al Friuli e l'ultime volte o pensi che al devi jessi stât par i Red Hot.
Mi soi pensât cussì dal parcè che no mi plâs viodi lis partidis.
Par television al è un cont, o cjali il balon, lis tatichis, la tecniche...
Ma dal vîf a mi è impussibil. O cjali la partide e o deventi tifôs e îr pensi che in tal ultin cuart d'ore o ai di vê tirât jù plui crostis che in tai ultin cinc agns.
No sai se si pues dî che l'Udin nol vedi meretât di vinci, ma di sigûr si pues dî che la Rome e à meretât di pierdi.
Une scuadre vergognose, cun cualchi zuiadôr vergognôs, a livel di persone.
Un che intant che al cole su la tre cuarts di chê altre scuadre e al cîr di tirâi une pidade ta la muse a l'aversari non merete un cartelin, ma une denunce un cualchi mês di pereson.
Un che al tire une comedonade tal stomi compagn.
Il stes che a si dîsi par il fal su Sanmarco, dopo che al veve butât vie la bale di no sai trop.
I fâi, tal balon, a son normâi. Anzit, a son part dal balon.
Pestâsi di pueste propit al è cuintri il sport e in tal moment stes che un a si compuarte cussì al varès di jessizi neât il dirit di fâ sport.
Zontìn ancje che l'arbitri al à fat fente di no viodi cuasi simpri...
(se no inte finâl cul inter a varessin zuiât mieçs di chei romaniscj di îr di sere)
Insome, se prime o tifâvi rome, par il scudet, di vuê o tifi murino, che al vinci dut, che almancul al è un biel om, e no come taddei, che al pues interpretâ un film horror cence bisugne dal trucadôr.
Ah, e je lade mâl, îr, ma almancul soi vignût fûr dal stadio content di vêi batût lis mans a chei che a stavin da la bande juste. E podopo, a mi è bastât viodi a zuiâ Sanchez, par savê ce che al vûl dî spudâ balins e molâ mai.
E cun chist ve chi il cartel de partide di îr, che almancul la cope par vê zuiât cun onestât la vin vinte nô:
Tuesday, April 20, 2010
Il cartel par la Udinese cul Bologne
Difat no vin vint e o vin gjoldût pôc. Ma in ogni câs ve chi il cartel pe partide di domenie stade...
e cumò sot a pensâ chel pe Rome.


c: text/html

text:
Tal
I componiments a jerin bielzà stâts publicâts su lis pagjinis dal “Friuli d’oggi”, setemanâl dal Moviment Friûl, aromai deventât fuarce politiche e pont di riferiment o di dialic par chei che in chê volte a pensavin a di un Friûl gnûf e libar.
Tal zîr di personis che a frecuentin il moviment ecletic, polimorf, dispès incoerent, al è l’autôr di chescj componiments: un inteletuâl fin e salvadi, difûr dal svolâ e stramudâsi dal timp, isolât ma ancje inlidrisât fin tal cûr de realtât furlane, che al sielç une forme poetiche fûr dal timp. E daûr des regulis di chest gjenar il poete al devente vôs dal popul, al pant il spirt di dute une int e par chest no si firme, ma si sfante daûr dai pseudonims di Anonimo Friulano e Otmar Mainardis: l’autôr nol à plui identitât, si plate e al lasse dute la lûs dome ae opare, parcè che lis poesiis no son plui sôs, no partegnin plui a di un individui sôl; a son juste apont epiche, espression di une comunitât interie.
Tal rispiet di cheste volontât, che si disvilupe cun grande coerence e che e mostre la grande profonditât e impuartance de opare, il non anagrafic dal poete nol vignarà scrit nancje in cheste presentazion, ancje se al ven ricuardât cun rispiet di ducj chei che lu cognossin.
In Muart antighe dal Friûl Friûl e in Celtics Inovâi il resuriment di un gjenar poetic antîc nol è ricostruzion false e artificiâl, ma espression vive, sintude e libare, moment di rispiet di atmosferis sacris, ma ancje di union e di contaminazion cun motîfs e metrichis contemporaniis, cu la liriche amorose, cu la poesie sapienziâl, cun riis di epitafis e lamps di visions profetichis.
La situazion storiche e sociâl dal Friûl dal secont dopovuere e cjate cussì une interpretazion insumiade, fonde, intuitive.
In chei agns si intaie cun clarece tal destin dal Friûl il pericul di disfâsi intun mont mostri e leviatanic, che al menace di glotilu cun gnûfs timps, ritmis e sintiments, che al masane dut cence nancje jessi in stât di capî la identitât e la bielece des diferencis.
Il gnûf sisteme si plee dome ai interès dai stâts, des ideologjiis e des grandis economiis, sacrificant cence fal mûts di vivi, di pensâ, di fevelâ, che a divignivin de fumate dai milenis passâts, tradizions e valôrs e che a pandevin une fonde dignitât.
In cheste atmosfere il rivoc des vueris di pôc distudadis, il dissangament de migrazion furlane tal forest, la dismentie de int intosseade des bausiis dai potents, ma ancje la lote eroiche dai pôcs cuintri dai orcui de modernitât inumane, la fradilance cui altris popui cence stât te Europe e tal mont, a vegnin proietadis ai timps dai Carnis, la tribù celtiche che te storie e je stade la prime a popolâ fis il Friûl. Intun inzirli di simbui e visions che a partegnin insiemit al passât plui lontan, ae ete de invasion veneziane o al presint plui moderni, i Furlans a vegnin assimilâts ai Celtis, lant daûr di une tradizion di fonde plui emozionâl e leterarie che sientifiche, ma slargjade e sintude di plui di un secul.
Tant che i Carnis antîcs i furlans a son menaçâts de invasion: la tragjedie e à di fâsi, salacor il destin al è za decidût. No si pues scjampâ, ma si à di lotâ, forsit di pierdi, ma ae fin e je la sperance di une ultime, catartiche comprension e comunion cun dute la umanitât, tal rispiet e amôr des diferencis tantis voltis violadis.

robotstxt: allowed

filter: keep


text:
Za fa 100 agns3 coments Publicât da il crot il lunedì, marzo 29, 2010
Come che nus conte l'ultin numar dal Diari, vuê a son 100 agns di cuant che al è nassût Tarcisio Petracco.
Za fa cualchi an che o ai let il so libri su lis lotis par rivâ a vê la Universitât furlane.
Se o fossin a Hollywood di une storie cussì si podarès tirâ fûr un filmon, une di chês bielis storiis pai dirits plenis di colps di sene, ribaltons e emozions.
Ma no je une storie inventade e je sucedude dal vêr.
Nô o sin chei dal burca.9 coments Publicât da il crot il lunedì, marzo 08, 2010
O ai simpri cjatât lis polemichis fatis in Italie par improibî il burca une stupidade.
Intant ca di nô nol è che al sedi un grant probleme par vie che no son tancj i imigrâts musulmans che a rivin des nazions dulà che si lu dopre.
Ma la cuestion vere e je une altre.
Dut ce che si dîs cuintri il burca al sarès fat pe emancipazion feminine des imigradis, par che deventedin libaris e no sotanis dal om.
Po ben se o lin a cjalâ la classifiche mondiâl des paris oportunitâts o viodin che la Italie e je 77esime, la ultime, o cuasi de Europe e dai paîs siôrs.
La reson e stâ tal fat che ca di nô lis feminis no rivin tai puescj di comant. A van ben dome come cui e tetis di mostrâ pe television.
Crodêitmi, chei dal burca o sin nô.
Furlans cence plume3 coments Publicât da il crot il giovedì, marzo 04, 2010
E sta vignint su une gjenerazion di furlans che no varà fat l'alpin. Aromai un dai "fondaments" de furlanetât nol esist plui. Al va dite che za di un biel pôcs di agns la robe e clopave. Prime par vie dai pompîrs dal dopo taramot, dopo cui obietôrs che a fasevin il servizi civîl. Fat al è che aromai di cualchi deceni no ducj i furlans a àn vût di puartâ il cjapiel cu la plume.
Ma di cuant che la leve obligatorie e je stade gjavade chê che e someave plui une leç di nature che un destin e je muarte li.
Chel dai alpins al è par sigûr un dai cuarps plui singolârs dal esercit talian. Il leam cul teritori di provignince dai soldâts nol à paragons in Italie. Jo robis similis lis ai viodudis dome in Gales e in Scozie cui reziments locâi che e an scombatût pal imperi britanic.
Une vore particolâr al è il leam che i alpins a tegnin fra di lôr dopo jessi tornâts civîi. Trops sono i paîs furlans cuntune cjase de associazion dai alpins par solit metude a puest di lôr?
Dut chest probabilmentri nol sarà plui.
Al di là des retorichis militaristis (e di chês antimilitaristis) no sai disi trop che al sarà un ben e trop che al sarà un mâl.
I furlans dut câs a esistevin ancje prime dai alpins e probabilmentri a esistaran ancje dopo.


text:
Cu la forcje di trê1 coments Publicât da il crot il lunedì, aprile 21, 2008
Vuê sot sere, passant dongje dal me fi plui grant, dut impegnât come simpri a zuiâ cu lis costruzions, lu ai sintût che al cjantuçave:
"anin a spandi ledan
cu la forcje di trê
o fasin la curve
si ribalte il cjaruç
o cjapin su il ledan
cu la forcje di trê…"
"Piçul, cui ti aial insegnât cheste cjançon?" i ai subit domandât.
"A son stadis lis mestris tal asilo" mi à rispuindût.
Viôt ce sacranon di mestris, o ai pensât ridint.
Oms e suriis1 coments Publicât da il crot il mercoledì, aprile 16, 2008
Ae fin sino dal gjat o come simpri la cuestion e jere dome chê di sielzi cuâl fra i gjatats?
Pe situazion nazionâl o viodarìn cemût che va. Tai ultins cuindis agns a son stâts ducj plui bogns a fâ la oposizion che a mandâ indevant lis robis cuant che al è tocjât a lôr.
Ma cemût laraie cu la cuestion furlane? La sielte dal Pdl di lassâle dute in man ae Leghe cjapant une posizion “nazionaliste” mi somee un ninin masse di diestre par un partît che al ves voie di jessi “popolâr”, pussibil che inte ex FI nol sedi nissun che al tignedi al furlan?
La situazion e somee difarente di chê des altris bandis dal nord Italie parcè che ca vie e pâr jessi une fuarte component cuintri la difese des resons locâls (e dal Friûl).
“Cumò, tant che 15 agns fa, si torne a sperâ inte lega nord. Cul handicap che tancj in grât di alçâ la vôs a nestri pro, no son plui” si lamente DS sul furlanist.
Sperin ben, par intant si sint dome sgnaulâ.
--------------------------------
(...) The best laid schemes o' mice an' men
Gang aft a-gley,
An' lea'e us nought but grief an' pain,
For promised joy.
(...) I ben progjetâts plans des suriis e dai oms
Spes a van di mâl
E no nus lassin nuie altri che aflizion e dolôr
Pe felicitât sperade
Robert Burns (da “To a Mouse” scrit in scozês intal 1785, di cheste poesie e à cjapât il titul "Of Mice and Men" di John Steinbeck)
Santuts eletorâi2 coments Publicât da il crot il mercoledì, aprile 09, 2008
Cuant che o voi in machine o scolti simpri la radio. A dî il vêr no ai un canâl preferît, des voltis mi plâs sintî musiche, (ma il probleme al è che la musiche pe radio e je dute compagne), des voltis mi plâs sintî tabaiâ.
Il miercus o scomenci vore plui tart e lant su o sint di solit "scartòs", la rassegne stampe di onde furlane che in chest periodi e finìs cuntune serie di santuts radiofonics dai diviers candidâts.
Di solit, a pene che tacavin, o ziravi canâl ma di cualchi miercus in ca o ai cjapât la usance di scoltâju.
In prin a jerin scuasit ducj par talian e tancj cuntun marcât acent di altris regjons. Mi soi simpri domandât cuâl scoltadôr di onde furlane (ma ancje di une altre radio) a pensavin di rivâ a cunvinci cui messaçs fats in che maniere, probabilmentri no jerin santuts pensâts pe onde furlane e tancj di lôr no jerin nancje pensâts pal Friûl.
Vuê i santuts a jerin ducj par furlan!
Bon, se di une bande si pues stâ contents che la lenghe e vignedi doprade dai candidâts di (cuasi) ducj i partîts di che altre mi ven di pensâ che, tratant di cjapâ un vôt in plui, a son bogns di fâ e di disi cualsisei robe in cualsisei lenghe!
Il salt dal crot. O dîs ancje che il candidât cjargnel al podeve almancul fâ finte di disi alc par furlan ancje se i fâs mal di panze. Bolpon o farc? Viodarìn.
Intal mont ideâl1 coments Publicât da il crot il martedì, aprile 01, 2008
Se o gjavin lis fuarcis talianotis plui nazionalistis la tutele dal furlan, intindude come difese di une minorance di protezi (a çampe) o ben come afermazion di libertât (a diestre), e varès di jessi une cuestion facilmentri condivisibile sei dai politics progressiscj che di chei conservadôrs.
Cheste aspirazion libertarie e di avualiance no varès di fâ fature a jentrâ tai ideai di fonde dai diviers partîts talians, almancul inte lôr personificazion regjonâl.
Dut chest intal mont ideâl, la realtât e je plui grivie.
Cuant che al va ben al somee che pai politicants la difese dal furlan e sedi dome un mieç strumentâl par cjapâ i vôts furlaniscj e no alc di verementri sintût, cuant che al va mâl al devente robe di dineâ e di scombati.


text:
Disgrafiis 1 – il stîl gnûf de grafie furlane5 coments Publicât da il crot il martedì, luglio 29, 2008
Cuant che un al tache a scrivi par furlan, prime di rivâ a la cuestion plui impuartante (ven a stâi ce robe scrivi), si cjate denant une serie di problemis “tecnics”: ce grafie doprâ e in ce lenghe (ce varietât) scrivi.
Za il capî che a son dôs robis di frontâ difarentis fra di lôr al è un ostacul no di pôc, cumò o dîs la me contant ce che o ai fat jo.
Prin di dut o disarai che fra scuele, universitât e lavôr o ai vût scrit e let tant par talian e, di sigûr mancul ben, ancje in cualchi altre lenghe, soredut par inglês. Par furlan scuasit nuie, ancje parcè che al jere dificil cjatâ alc di scrit e chel che si cjatave al jere dut masse “folcloristic”: lis tradizions di une volte, i lavôrs di une volte, i zûcs di une volte, e ce pâr di balis di une volte…
(E si che te musiche o tal teatri robis plui modernis si viodevin... O ai di dîsi che cumò che o ai imparât a cirî o rivi a cjatâ alc di lei che mi interessedi)
Un biel dî mi soi impensât che, viodût che lu fevelavi, e jere ore di imparâ a scrivilu il furlan, in fin dai conts inte vite o ai vût di imparâ tantis robis ben plui dificilis…
Cussì o ai tacât. O ai tirât fûr cualchi librut o ai scomençât a scrivi regolarmentri e a lei dut chel che o cjatavi atôr (e Internet alc al jude).
O ai imparât a doprâ il gnûf stîl de grafie, chê che e ven clamade, cuntune peraule une vore brutone, grafie standard.
Di grafiis minôrs atôr a 'nd è une vore, tant che e je stade (e in part e je ancjemò) une vere vuere des piputis fra i partesans des diviersis grafiis, cun tancj di lôr che si son ruvinâts un grum di gnots pal gnervôs par ce che cualchidun altri i diseve che si veve di scrivi duč invezit di duc' o invezit di ducj, lassânt stâ i duciu o ducju o saio jo ce altri.
Jo o scrîf ducj (su cemût che lu lei o disarai inte seconde pontade…) ma chest e je nome une cuestion tecniche, se cualchidun al scrîf intune altre maniere lu lei istès, nissun boicotaç e nissune pretese di superioritât. Take it easy. No stin a bacilai masse.
Nol è che dutis lis convenzions de gnove grafie mi plasedin (no sai, par esempli mi plasarès scrivi salamp di San Martin invezit di salam di Sant Martin), ma ancje chês altris grafiis che o viôt atôr e an robis che no mi plasin. Dut câs o ai un sisteme e des regulis par scrivi.
Une alternative e sarès; inventâ jo une gnove grafie e tacâ la mê vuere des piputis, magari cun cualchi biele letare (par talian) sui gjornâi…
Cungjò1 coments Publicât da il crot il venerdì, luglio 25, 2008
Son aromai scuasit cuindis dîs che Pierluigi Visintin nol è plui.
Jo lu vevi cognossût par vie des presentazions de version furlane de Odissee che al à scrit cun Sandri Carrozzo. Mi ricuardi che mi veve spiegât la sô teorie che la Odissee al jere un libri progressist e invezit la Iliade al jere conservadôr parcè che e mostrave une vision dal mont reazionarie.
Par sigûr il bon vin che o vin bevût al judave ben a profondî chestis tematichis e ancje altris a dî il vêr…Un articul su la sô vite e sui cetancj interès che al veve si cjate sul ultin numar dal Diari.
Chi fieneggia sull’alpe?3 coments Publicât da il crot il lunedì, luglio 21, 2008
"E poi chi fieneggia sull'alpe?" cheste e je la famose batude fate di un baron de universitât di Triest intai agns '60 par spiegâ la no convenience di vierzi une universitât a Udin. Cumò che si torne a cjacarâ di un sôl ateneu in regjon mi somee just ricuardâ chês peraulis.
Viodude l'ande al è probabil che di ca in curt o tacarin a lei sui gjornâi des conseguencis negativis dal abandon de mont, dal fat che no fasint plui lens come une volte i boscs a stan deventant salvadis, dal risi simpri plui grant di franis e incendis, par no fevelâ des invasions des cavaletis e saio jo di ce altri...
Inzortaments1 coments Publicât da il crot il mercoledì, luglio 09, 2008
Intai ultins timps no ai traficât masse cun Internet, vuê o ai voie di segnalâ cualchidune des novitâts furlanis vignudis fûr ultimamentri tal câs che cualchidun no lis vedi viodudis.
Janez al à metût sul so blog un dizionari sloven-furlan che si pues discjamâ, mi somee un lavoron fat une vore ben, di ce che o sai jo fin cumò al jere a disposizion dome il multilengâl di Nazzi e il dizionari di Marjian Brecelj ma se no sbagli, chel di Janez al è il prin in grafie standard.
Al continue invezit a là indenant il blog di Storie Furlane di Sandri Carozzo.Al à tacât a scrivi Il guardianut, un gnûf blogarin di Romans che cumò al somearès spierdût su pe Cechie, sperin ben!


text:
Disgrafiis 2 - cuâl isal il furlan plui biel?4 coments Publicât da il crot il mercoledì, agosto 27, 2008
Continuant il discors che o vevi tacât timp indaûr su la grafie o fevelarai vuê de lenghe di doprâ cuant che si scrîf.
Prime di rivâ a la coinè (peraule che a cualchidun i fâs vignî il mâl di panze dome a sintîle) al è ben fâsi une domande: cuâl isal il furlan vêr, cuâl isal il furlan plui biel?
La rispueste classiche e varès di jessi, lant daûr de tradizion, chel di Sant Danêl, ma, almancul che un nol sedi di Sant Danêl, la rispueste e je sbaliade! Il furlan plui biel al è chel che un al à imparât in famee, il furlan de mari, chel che un al fevele di frutin piçul.
Daûr i neurolinguiscj cheste no je une cuestion di gust personâl ma si trate di schemis mentâi che si vegnin a formâ tai neurons dal çurviel intai agns dal so plui grant svilup e che a restaran par simpri, par che al è normâl che la lenghe dal cûr e sedi la variant locâl de marilenghe che si è imparade.
Par chest l'istint che un al à cuant che al tache a scrivi al è chel di doprâ il so furlan.
Se la robe e va di sigûr ben pe poesie, se e pues lâ ben pe prose, pal teatri e magari par il propit blog (un esempli che mi ven iniment al è il curtissâr), il probleme di vê une lenghe comune par scrivi al ven fûr cuant che si cjacare di alc in gjenerâl, di alc par ducj (un gjornâl, de sagjistiche, un comunicât pe stampe).
Chel che o ai fat jo cuant che o ai tacât a scrivi al è stât di cirî di doprâ il furlan comun moderni, la moderne coinè.
Tancj (?!) di lôr la critichin parcè che a disin che al è un furlan inventât dai professôrs, masse dongje al talian, parât ju dal alt de regjon o di chel tristat di Lamuela (e dopo a tachin cuntune naine sui bêçs straçâts, sul fat che al cope lis varietâts e vie indenant, dut scrit ben par talian).
A mi il gnûf furlan mi plâs une vore di plui di chel di une volte…
Al è plui dongje a chel che o feveli jo ancje se sigurementri plui imbastardît.
O ai ancje di disi che jo o soi un câs un pôc particolâr parcè che in famee, di bande di mê mari e di me pari o ai imparât doi furlans difarents, (di une bande chel di Tarcint, di chê altre chel di Codroip). Po dopo i miei paîs (Cividât, Orsarie, Buri), a àn ducj une variant difarente e insome une lenghe comune tal scrit e vûl.
Atenzion però! Dome tal scrit!
Parcè che la robe che mancul si sa e che no si conte mai avonde, il segret che nissun al disvele, (e massime no lu cognossin chei che a tramain cuintri il furlan), al è che no esist une regole di pronuncie dal furlan comun, ven a stâi che nol esist un furlan fevelât comun e che si à di leilu come se al fos il propit furlan.
Se o scrîf dîs ûfs; a Codroip lu lei deis ous e invezit a Buri dîs ûs. Se o scrîf salam di cjase; a Tarcint o lei salamp di cjase e a Orsarie salamp di cjasa, e o soi simpri tal just!
Gnove blogarine0 coments Publicât da il crot il mercoledì, agosto 27, 2008
O segnali un gnûf blog furlan: Scuele furlane de mestre Lorele la Morete. Lait a viodilu.
Mostro di un lôf.3 coments Publicât da il crot il sabato, agosto 23, 2008
Vuê o fâs jo come il brâf furlan e o conti un dôs robis sul spetacul di îr di sere dal Teatrin dal Rifo a Sant Zorç di Noiâr.
O ai puartât a viodilu ancje il me fi plui grant parcè che si tratave de dopleadure dal vîf di un pôcs di cjartons animâts di Berto Lôf. A viodilu a saran stâts almancul un cent e cincuante di lôr, cussì che a àn scugnût zontâ un pocis di cjadreis: int di dutis lis etâts, zovins e vecjuts, di chei che son lâts fûr cun chê di là a cjapâ un pôc di fresc ai plui piçui che di solit a chê ore a son za a durmî e che a si son gjoldûts un grum il spetacul, (ancje chei che cui nonos a fevelavin par talian).
La traduzion dai tescj e jere di Paoli Patui e prin di scomençâ e je stade lete une sô curte ma biele presentazion cun cualchi riflession su la disfide che e je il tradusi e su la elasticitât che lis lenghis veris a mostrin cuant che passant di une a chê altre si àn di lâ a cirî lis peraulis justis par tignî il significât vêr al di là de traduzion leterâl.
Po dopo al è partît il prin episodi che al è stât mandât prime par talian e dopo dopleât dai atôrs par furlan fasint capî la dificoltât, la bravure e disin ancje la professionalitât che e je daûr.
Si è lâts indenant cun altri cuatri, cinc episodis e, intant che i fruts (e i grancj) a ridevin o ai amirât il biel mistîr che al è daûr ae bravure dai atôrs.
Viodude la dificoltât a cjatâ robe par furlan par fruts al sarès biel che il materiâl metût adun o produsût de Rai al fos metût a disposizion su Internet e che al fos pussibil comprâ i DVD.


text:
TUTELE LENGHE FURLANE
Cui isal piês,
Rome o Triest?
La redazion dal Blog
------------
RIFLESSION
Regjon e lenghe furlane:
pôc e tart
di
CARLI PUP
Fin cumò i fats a mostrin ritarts e mancjancis intal meti in vore la leç regjonâl pal furlan
La letare che il segretari politic dal Moviment Friûl, Marco De Agostini, i à indreçât al president de Regjon Renzo Tondo par stiçâ l’esecutîf regjonâl a impugnâ la leç statâl di revision de spese e à il mert di vê riclamât la atenzion, ancje se dome par cualchi zornade, sul teme de lenghe furlane. Cence jentrâ intal mert dai diviers intervents che chê letare e à stiçât, la maniere plui semplice par capî a ce pont che o sin cui intervents a pro dal furlan e je chê di viodi se e trop che la leç regjonâl 29/2007 e je stade metude in vore.
PLANS DI POLITICHE LINGUISTICHE
Daûr de leç, lis prioritâts di intervent a vevin di jessi fissadis par mieç di un Plan Gjenerâl di Politiche Linguistiche de durade di cinc agns e dai Plans anuâi pes prioritâts di intervent svilupâts de aministrazion regjonâl, e dai Plans Speciâi di Politiche Linguistiche che i diviers ents a vevin di dâsi.Par chel che o savìn nissun di chescj plans al è stât fat bon. La Zonte regjonâl e veve ancje di presentâ ogni an in maniere publiche une relazion sui progrès intal aplicâ la leç, ma nissun lis à viodudis.
SCUELE
Par inviâ in maniere continuative l’insegnament dal e par furlan, la leç e domandave un regolament cul plan operatîf di sisteme pes scuelis, un altri par fissâ lis competencis dai insegnants, e la istituzion di une Comission pal insegnament de lenghe furlane. Se cheste ultime e je stade metude sù tal 2010, i doi regolaments si ju à vûts dome a cjaval tra 2011 e 2012, cul risultât che il prin an là che la leç e tacarà pardabon a jentrâ intes scuelis al sarà il 2012-2013, ven a dî passe cuatri agns e mieç dopo de aprovazion de leç. Si à dite che il ritart al dipent de impugnazion dai articui de leç su la scuele denant de Cort Costituzionâl, la decision de Cort e je però dal Mai dal 2009 e duncje, ancje se e fos vere, i agns di ritart a saressin almancul trê.
CERTIFICAZION LINGUISTICHE
Tra i imprescj di fonde par meti in vore une politiche serie pe lenghe, la 29/2007 e previôt ancje la certificazion linguistiche. Mûts e criteris par otignî la certificazion a vevin di jessi fissâts dentri di 6 mês cuntun regolament regjonâl che invezit nol è ancjemò jessût. No si sa nuie nancje dal regjistri dai volontaris pal insegnament de lenghe furlane che al varès vût di jessi metût sù alì de ARLeF.
MIEÇS DI COMUNICAZION
Ancje pai intervents a pro dal furlan intai mieçs di comunicazion la Regjon e veve di dâ fûr un regolament, ma lu à fat dome sul finî dal 2011, dopo di une campagne di proteste leade al azerament, par doi agns di file, dai fonts pai programs radiotelevisîfs par furlan. Tal stes an la Zonte e à tornât a meti i bêçs su cheste vôs, ma ridusûts di un cuart rispiet a prime. Tal 2012 invezit lis pratichis a son blocadis di 7 mês e intal ripart complessîf si à smiezât i fonts pai sogjets plui atîfs pal furlan, o sei lis radios. No si à po di dismenteâ che il regolament aprovât al fronte dome la part dedicade a radios e televisions, ma al lasse fûr cjarte stampade e internet.
La 29/2007 e previôt ancje che la Regjon e finanzii, in maniere proporzionade ae lôr ativitât, i sogjets indotâts di une organizazion stabile che a davuelzin une ativitât cualificade e continuative a pro dal furlan. Lis promessis dal esecutîf regjonâl di fissâ dai criteris obietîfs par definî chescj sogjets e par ripartî tra di lôr lis risorsis a restin letare muarte. Si à po di dî che tai ultins agns la Regjon e à sbassât lis risorsis par chescj sogjets cun tais fats in maniere orizontâl, ven a dî cence tignî cont de proporzion tra lis variis ativitâts davueltis.
AGJENZIE REGJONÂL
Cundut che la ARLeF e ven indicade tant che riferiment pe politiche linguistiche, ta chescj agns si le à viodude dispès in dificoltât par vie de precarietât dal so personâl. Invezit di frontâ chest probleme però, l’esecutîf regjonâl al à dome modificât il statût de Agjenzie cul risultât primari di rindi il Comitât Tecnic Sientific un organisim a clamade, cence nissune capacitât propositive reâl. Daûr de leç, par fissâ lis liniis de politiche linguistiche, la ARLeF e varès di vê il jutori di une Comission pal ûs sociâl de lenghe furlane, che però il president de Regjon nol à mai nomenât.
UFICIS REGJONÂI
A ingredeâ inmò di plui la situazion al è il fat che, intai ultins agns, si à ancje ridusût al vues il personâl di chel che al jere il Servizi regjonâl pes identitâts linguistichis e si à dividût lis competencis su la lenghe furlane jenfri doi assessorâts regjonâi. Cun di plui une part des risorsis e ven passade drete aes Provinciis che a van ognidune pe sô strade, al pont che chê di Pordenon e à metût i bêçs pal furlan su altris setôrs. Al è duncje evident che un dai elements di fonde par une politiche linguistiche eficiente, ven a dî il coordenament dai intervents, al mancje dal dut.
Par leç, prime di jentrâ tai ultins sîs mês de legjislature, il president dal Consei regjonâl al à di clamâ dongje une Conference par controlâ se e cemût che e ven metude in vore la 29/2007.
Ai 27 di Avost il president al à fat savê cheste Conference si tignarà dentri de fin dal an. E pues jessi la ocasion juste par sclarî, di là des cjacaris, cuâi che a son i fats vêrs.
Fats che a disin a clâr che si à fat masse pôc e ancje chel tart.
Carli Pup
GJAVÂT FÛR DAL MENSÎL
LA PATRIE DAL FRIÛL
Setembar 2012
---------------------
E ca o cjatâis il document integrâl publicât sul sît del Comitât 482


text:
De Vichipedie, la enciclopedie libare dute in marilenghe.
Il francês (français) al è une lenghe romanze ocidentâl, cognossude, soredut une volte, come "lenghe d'oil" (pe maniere di dî "sì", in oposizion cul ocitan, che al dopre "oc"). La sô regjon di origjin e je chê ator di Paris, e daspò si à pandût in dute la France cun la creazion dal stât unitari, metint intun cjanton lis altris lenghis dopradis in France (ocitan, basc, breton, catalan, e v.i.). Inte epoche coloniâl e fo puartade ancje fûr de Europe, in Americhe, Afriche, Oceanie e Asie, dulà che il so ûs al a vonde in regrès, restant invezit a vonde vitâl tai altris continents. E je la tierce lenghe romanze plui fevelade tal mont daûr dal spagnûl e dal portughês.


text:
D
Il D(di) al è il cuint segn dal alfabet furlan.
[cambie] Storie
Il simbul de letare al derive dal alfabet semitic Dalet, che probabilmentri e stave a significâ un pes o une puarte. In chest alfabet, e di conseguence tai alfabets grêc e latin, il simbul al jere pronunciât /d/, invezit tal etrusc al jere un sun superflui, ma dut câs mantignût.
La letare minuscule, d, e derive di chê maiuscule, svilupade gradualmentri dal ûs de grafie a man.
[cambie] Altris significâts dal D
[cambie] Chimiche
- D al è il simbul dal deuteri
[cambie] Fisiche
- D al è il simbul de diotrie
[cambie] Matematiche
- D al significhe 500 te notazion matematiche latine
[cambie] Medisine
[cambie] Metrologjie
- d al è un prefìs ch'al stâ a significâ 1/10
[cambie] Musiche
- D al è la note musicâl re pe notazion doprade tai pai di lenghe inglese o todescje
[cambie] Traspuarts
- D al è la targhe automobilistiche internazionâl de Gjermanie


text:
Organos istitussionâi
IL SINDIC
Il Sindic, elet dai sitadins a sufragjo universâl diret, al è l’organo responsabil da l’Aministrassion dal Comun, al rapresenta l’Ent, al convoca e al è a capo da la Giunta e al soraintint al funsionament dai Servissis e dai Ufissis e a la esecussion dai Ats.
Al esercita, ancja, i compits atribuîts a lui da li Leçs, dal Statût, dai Regolaments e li funsions statai e regjonai assegnadis o delegadis al Comun.
Distintîf dal Sindic a èi la fassa tricolôr cul stema da la Republica e il stema dal Comun.
LA GIUNTA MUNICIPÂL
La Giunta a colabora cul Sindic par l’Aministrassion dal Comun e a opera cun deliberassions colegjai.
La Giunta a prodûs i ats di aministrassion ca no seino riservâts da la Leç al Consilio e ca no jentrin ta li competensis indicadis da la Leç o dal Statût, dal Sindic, dal Segretari Comunâl e dai Responsabii dai Servissis.
IL CONSILIO COMUNÂL
Il Consilio Comunâl al è l’organo di indiris e di control politic-aministratîf da l’Ent Comun.
Al è costituît da 20 Consiliêrs elets a sufragjo universâl diret insiemit a l’elession dal Sindic.
A ghi spieta l’aprovassion dai ats fondamentai da l’Ent, come, par esempli: il Statût, i Regolaments, i Programs e i Progjets di Operis Publichis, i Bilancios anuai e plurienai, i Conts Consuntîfs, i Plans Teritoriai e Urbaniscj.
Li sedudis dal Consilio Comunâl a son di regula publichis e i sitadins a àn il dirit di assistighi.


text:
Fanzine
La peraule inglese, e po deventade internazionâl, fanzine e derive de contrazion dai tiermins fanatic (apassionât) e magazine (gjornâl); e je duncje une publicazion tematiche fate in maniere volontarie di apassionâts suntun argoment e pensade par altris apassionâts.
La durade e i disvilups di cheste ativitât a dipindin un grum de situazion: in gjenar no puartin vantaçs economics, ma son fats par passion e tal timp libar, e par chest a podin sparî daurman se il so autôr si strache. Purpûr, in cierts ambits specifics, une fanzine e pues fâ nassi un ciert interès tant di rivâ a cuvierzi i siei coscj e a aumentâ il so nivel cualitatîf, ancje fin a une publicazion professionâl.
Une fanzine che e je rivade a une edizion professionâl e ven clamade prozine. Se po daûr dal lavôr e je une clape che e fâs ancje bêçs cu il lôr lavôr, si pues za fevelâ di riviste, ancje no vint daûr un grup editoriâl, une rêt di distribuzion o une gjestion corete par vê un propi ISBN.


text:
Santorini
Santorini (par grêc Eavtopίvn) al è un piçul grup circolâr di isulis vulcanichis grechis che si cjatin tal mâr Egjeu a cirche 200 chilometris a sud-est de Grecie. Il non Santorini al è stât dât dai Venezians tal XIII secul, prime si ere clamât Kallisti, Strongili o Thera. La sô forme e je nassude dal sprofondament di un vulcan. Cualchidun al pense che da chest disastri al sedi nassude la liende di Atlantide, di sigûr la disastrose eruzion di 3500 agns fa e à puartât a la decjadence de civiltât minoiche de isule di Crete.


text:
Benvignûs“Glesie Furlane” e je un grop di cristians e furlans che a cirin di lā a font des lōr lidrīs culturāls e religjosis, par podź conciliā in maniere armoniche la propie fede cu la propie identitāt culturāl. Continuâ...
Ultimis notiziis
INCUINTRI A VENĒON CUN BONS. RINALDO FABRIS: "LA BIBIE CONSEGNADE A LA INT (Avis, 08 di Novembar 2012)
Glesie Furlane a 50 agns dal Concili Vatican II e propon a Venēon domenie 11 di novembar dal 2012, dopo il cjant dai Gjespui fat in domo as 3.00 dopo di misdģ, un incuintri in canoniche te sale Patriarcje Bertrant. Relatōr, bons. Rinaldo Fabris: "La Bibie consegnade a la int: une gnove maniere di intindi la peraule di Diu". Cjale...
GLESIE FURLANE A 50 AGNS DAL CONCILI VATICAN II (Avis, 10 di Otubar 2012)
Glesi Furlane a 50 agns dal Concili Vatican II e propon trź incuintris par capī miōr chel grant Event de glesie e valutālu midiant la strade e lesperience fate. I incuintris a saran a Venēon in canoniche te sale Patriarcje Bertrant dopo il cjant dai Gjespui fat in domo as 3.00 dopo di misdģ. * Domenie 21 di otubar dal 2012 Relatōr, pre Dino Pezzetta: Une mentalitāt gnove: lis sperancis che il Concili al ą puartāt te glesie e tal mont". * Domenie 11 di novembar dal 2012 Relatōr, bons. Rinaldo Fabris: "La Bibie consegnade a la int: une gnove maniere di intindi la peraule di Diu". * Domenie 9 di dicembar dal 2012 Relatōr, bons. Nicolino Borgo: "Une pastorāl rinovade par vivi la fede in forme partecipade, eclesiāl". Chescj incuintris a proponin des riflessions sul Concili inte curnīs de nestre glesie locāl. Cjale...
GJITE INTAI LŪCS STORICS DI AQUILEE (Avis, 06 di Setembar 2012)
Il grop di Glesie Furlane al organize ancje chest an une gjite di studi tai sīts storics dal Patriarcjāt di Aquilee. Sabide, ai 29 di Setembar dal 2012, compagnāts di pre Sef Cjargnel, o visitarģn in Carinzie: il Stift benedetin di Millstatt, la glesie paleocristiane di Laubendorf e il sīt archeologjic sul Magdalensberg. Si partģs dal plaēāl des scuelis di Venēon as 8.00 di buinore; si guste tal ristorant di Caruline sul Magdalensberg; si torne cjase cul lā amont dal soreli tor 7.00 sore sere. Si larą a spindi sui 50 uros a pullman complet. Par prenotāsi, telefonā a pre Sef (0433 60358) o a pre Roman (0432 956010; 333 6708704) o a pre Roberto (0432 985032; 349 8024017) Si racomande di segnāsi jentri joibe 20 di chest mźs. Par prenotāsi al č di dā non, cognon e numar di telefon o di celulār. E sarą une zornade di amicizie, spiritualitāt e culture. Cjale...
AVŌT DAL FRIŪL (Avis, 14 di Jugn 2012)
La basiliche mari di Aquilee nus invide ancje chest an 2012 a la solenitāt dai Sants Ermacure e Furtunāt. La Messe e vignarą celebrade te Basiliche domenie 15 di lui as 6.00 sore sere. Al presiedarą pre Loris Della Pietra Diretōr dal Ufici liturgjic de diocesi di Udin. Cjale...
IL FEMINĪL SUL SCOMENĒĀ DAL CRISTIANISIM (Avis, 13 di Jugn 2012)
Domenie 24 di jugn 2012 o sin invidāts a Venēon. Il prof. Remo Cacitti de Universitāt dai Studis di Milan, al presentarą: Il feminīl sul scomenēā dal Cristianisim. Si cjatarģn as 3.00 dopo di misdģ pal cjant dai Gjespui in Domo. La conference e sarą tignude subit dopo te Sale Patriarcje Bertrant. Cjale...
PRESENTAZION DAL DVD LA FABRICHE DAI PREDIS (Avis, 29 di Mai 2012)
Glesie furlane e La Patrie dal Friūl in colaborazion cul Comitāt frazionāl di Val-Rualp fondāt tal 1974, Us invidin Sabide ai 16 di Jugn dal 2012 aes 8 di sere in Val, li dal Centri Sociāl dal paīs ae presentazion dal Dvd La fabriche dai predis realizāt di VideoTeleCarnia a 5 agns de muart di pre Antoni Beline produzion di Glesie Furlane e La Patrie dal Friūl. A INTERVEGNIN: Lucio Leschiutta dal Comitāt Frazionāl di Val-Rualp Celestino Vezzi di VideoTeleCarnia pre Roman Michelot president de clape culturāl La Patrie dal Friūl Dree Valcic Diretōr dal mensīl La Patrie dal Friūl Cjale...
LETARE A TENZIN GYATSO, XIV DALAI LAMA / A LETTER TO TENZIN GYATSO, 14TH DALAI LAMA / LETTERA A TENZIN GYATSO, XIV DALAI LAMA (Avis, 20 di Mai 2012)
A metāt di Mai, la vuide spirtuāl dal Tibet e torne in Friūl a distance di 5 agns. Cun chest messaē scrit di pre Roberto Bertossi, bons. di Venēon e vice dean di Glesie Furlane, publicāt tal sīt dal mensīl La Patrie dal Friūl (lapatriedalfriul.org) o condividģn l'apel al Premi Nobel pe Pās 1989. Santitāt, nus onore vźlu ospit in cheste sō seconde visite in Friūl. O cognossģn il so grant impegn pal popul tibetan, che al reclame i dirits fondamentāi de autonomie politiche e de libertāt religjose. O cognossģn la sō testemoneance di sorestant in esili, tignūt lontan de sō patrie e de sō int. O preseģn la sō assesi spirituāl cussģ ben armonizade cu la sō ativitāt publiche sul plan internazionāl pe justizie, pe dignitāt e pe libertāt dai popui tibiāts dai prepotents e pe pās. Cheste letare e je ispirade unichementri dal fat che, cjalant e considerant la storie passade, resinte e il presint dal nestri popul, il popul furlan, une etnie minoritarie intal stāt talian, e lis vicendis dal so popul tibetan, o viodģn che tancj aspiets nus fasin someā e nus unissin. Inte storie passade, fin dal 1600 il Tibet al č stāt guviernāt dal Dalai Lama, riferiment spirituāl e politic unic. Ancje il popul furlan dal 1077 fint al 1420 al ą vude une uniche autoritāt politiche e religjose intal Patriarcje di Aquilee. Il popul tibetan tal 1957 al ą pierdude la autonomie politiche e al č stāt perseguitāt pe sō fede religjose. Ancje il nestri popul, dopo sei passāt sot il paron venezian tal 1420, pierdint cussģ la sō autonomie politiche, al ą patīt une ofese insopuartabil sul plan religjōs e spirituāl cu la injuste e prepotente sopression dal milenari Patriarcjāt di Aquilee. E orepresint i furlans in Italie a saran no dome une etnie minoritarie, ma ancje minorizade, fintant che i lōr dirits naturāi un par ducj: la pussibilitāt di esprimisi inte lenghe dal cūr , dome in teorie e su la cjarte ricognossūts, no deventaran adimplen praticabii e no vignaran metūts in opare, seti sul plan civīl che gleseastic. Chestis vicendis storichis e chescj aspiets che a rivuardin il rispiet de dignitāt umane nus fasin sintī solidaris e in sintonie cu la sō int dal Tibet tal reclamā cence violence e prepotence ma in maniere ferme e decise i dirits naturāi di fonde di ogni persone e di ogni popul. Lis stessis resons che nus fasin reclamā la libertāt, la justizie e la pās par la sō patrie, tant lontane dal Friūl, nus fasin berlā e o voressin fālu ancje cu la sō vōs ai sorestans dal stāt talian e a chei de nestre regjon: se o volźs la pās, rispietait lis minorancis, scomenēant di chźs di cjase nestre. _______ Next May the Dalai Lama will be returning to Friuli, five years after his previous visit. With this letter written by Father Roberto Bertossi, Monsignor of Venzone, we are addressing an appeal to the spiritual guide of Tibet, winner of the 1989 Nobel Peace Price. Your Holiness, we are very honoured to be your hosts in your second visit to Friuli. Over the years we have become familiar with your extraordinary achievements on behalf of the Tibetan people, who have been deprived of their basic right to political autonomy and religious freedom. We have cherished your precious testimony as an exiled head of state, forcibly separated from his homeland and fellow countrymen. We have appreciated your spiritual ascesis, so well harmonized with your international public activity in pursuit of peace, justice, and the dignity and freedom of oppressed peoples. This letter has been prompted by the recognition of similarities between elements in the history and present situation of the Friulian people, a minority ethnic group in the Italian state, and the history and situation of the Tibetan people. Ever since the 17th century Tibet has been governed by the Dalai Lama who has acted as its spiritual guide and political leader. Between 1077 and 1420 Friuli was also governed by a single secular and religious authority, the Patriarch of Aquileia. In 1957 the people of Tibet lost their political autonomy and have since been prosecuted for their religious beliefs. The people of Friuli, having lost their political autonomy in 1420 when they were conquered by the Venetians, had to suffer an intolerable offence on a religious and spiritual level through the unjust and arrogant suppression of the thousand-year-long Patriarchate of Aquileia. Friulians will remain confined in a position of minoritized ethnic group within the Italian state until their natural rights (such as the possibility to express themselves in their native language), which are now only nominally protected, can be effectively enjoyed on both a social and a religious level. Because of these historical events and of our determination that human rights and dignity should always be fully respected, we are sympathetic to the people of Tibet and support them by asking without violence and arrogance but with firmness of purpose and resolve that every person and every people be entitled to their fundamental natural rights. The same reasons that are prompting us to invoke freedom, justice and peace for your distant country are also making us cry out to the Italian government and to our local politicians (and we are asking your permission to do it also in your name), if you want peace, then be respectful of minorities, beginning with those at home. _______ A metą maggio, la guida spirituale del Tibet ritorna, dopo cinque anni, in Friuli. Con questo messaggio di don Roberto Bertossi, monsignore di Venzone, rivolgiamo un appello al Premio Nobel per la Pace 1989. Santitą, siamo onorati di averla ospite in questa sua seconda visita in Friuli. Conosciamo il suo grande impegno a favore del popolo tibetano, che rivendica i diritti fondamentali dellautonomia politica e della libertą religiosa. Conosciamo la sua testimonianza di capo di governo in esilio, allontanato dalla sua patria e dalla sua gente. Apprezziamo la sua ascesi spirituale cosģ ben armonizzata con la sua attivitą pubblica sul piano internazionale per la giustizia, per la dignitą e libertą dei popoli oppressi dai prepotenti e per la pace. Questa lettera č ispirata unicamente dal fatto che, guardando e considerando la storia passata, recente ed attuale del nostro popolo, il popolo friulano, unetnia minoritaria nello stato italiano, e le vicende del suo popolo tibetano, vediamo che sono molti gli aspetti che si assomigliano e ci accomunano. Nella storia passata, fin dal 1600 il Tibet č stato governato dal Dalai Lama, riferimento spirituale e politico unico. Anche il popolo friulano dal 1077 al 1420 ha avuto ununica autoritą politica e religiosa nella figura del Patriarca di Aquileia. Il popolo tibetano nel 1957 ha perso lautonomia politica ed č stato perseguitato per la sua fede religiosa. Anche il nostro popolo, dopo essere passato sotto il dominio veneziano nel 1420, perdendo cosģ la sua autonomia politica, ha patito unoffesa insopportabile sul piano religioso e spirituale con lingiusta e prepotente soppressione del millenario Patriarcato di Aquileia. Ora i friulani in Italia saranno non solo unetnia minoritaria, ma anche minorizzata, finché i loro diritti naturali uno per tutti: la possibilitą di esprimersi nella lingua del cuore , riconosciuti solo teoricamente e sulla carta, non diventeranno pienamente praticabili e non saranno effettivamente attuati sul piano civile come su quello ecclesiastico. Queste vicende storiche e questi aspetti che riguardano il rispetto della dignitą umana ci fanno sentire solidali e in sintonia con la sua gente del Tibet nel reclamare senza violenza e prepotenza ma in maniera ferma e decisa i basilari diritti naturali di ogni persona e di ogni popolo. Le stesse ragioni che ci fanno reclamare la libertą, la giustizia e la pace per la sua patria, tanto lontana dal Friuli, ci fanno urlare e vorremmo farlo anche con la sua voce ai governanti dello stato italiano e a quelli della nostra regione: se volete la pace, rispettate le minoranze, iniziando da quelle di casa nostra Cjale...
EVENT BIBIE PAR UN POPUL AL TEATRI "GIOVANNI DA UDINE" (Avis, 20 di Mai 2012)
Il President di Glesie Furlane, geom. Giovanni Pietro Biasatti Il President de ARLeF, dr. Lorenzo Zanon Il President de Provincie di Udin, on. Pietro Fontanini LArcivescul di Udin, bons. Andrea Bruno Mazzocato a ąn organizāt par domenie 27 di Mai dal 2012 al Teatri Gnūf Giovanni da Udine oris 20.30 levent BIBIE PAR UN POPUL La iniziative e celebrarą i 1.127 letōrs volontaris che un an indaūr a ąn rindūt pussibil un event straordenari: la Leture continue de Bibie par furlan, un dai pōcs cās al mont di leture integrāl dal test sacri in une des passe 500 lenghis che al č stāt tradusūt. A Intervignarąn Bons. Dino De Antoni President de Conference Episcopāl dal Trivenit e Arcivescul di Gurize Bons. Andrea Bruno Mazzocato Arcivescul di Udin On. Pietro Fontanini President de Provincie di Udin Dr. Lorenzo Zanon President de ARLeF Geom. Giovanni Pietro Biasatti President di Glesie Furlane PROGRAMMA Leture di tescj sacris antīcs par vōs dal atōr Franco Castellano Esecuzion dai Discjants Aquileiźs duet Daniele DAgaro e Mauro Costantini Esibizion dal Cōr dai Fruts de Scuele di Musiche Diocesane di Mortean Presentazion dal portāl YouTube la che e je publicade la intere registrazion de Leture continue de Bibie par furlan, iniziative che e fās deventā la lenghe furlane prime al mont. Preseade Letore/Preseāt Letōr, o sin contents che o vedis confermade la partecipazion al event BIBIE PAR UN POPUL promovūt di Glesie Furlane, cul sostegn de Arlef - Agjenzie Regjonāl pe Lenghe Furlane e in colaborazion cu la Arcidiocesi di Udin e la Provincie di Udin. La iniziative si davuelzarą domenie ai 27 di Mai dal 2012 li dal Teatri Gnūf "Giovanni da Udine" scomenēant aes 8 e mieze di sere. Us informģn che des 7 di sere, tal Foyer dal Teatri, si podarą ritirā il Cofanut che al ą dentri il CD personalizāt cu la regjistrazion video dal pas let di ogni letōr. Eventualmentri si podarā ritirālu ancje par cont di altris letōrs che no puedin partecipā al event, daūr di presentazion de deleghe scrite. La distribuzion e larą indevant ancje a fin serade. O tignģn a marcā che si jentre tal Foyer dome se si ą il biliet di jentrade. Cemūt jentrā tal Teatri Par ritirā i biliets di jentrade gratuite si podarą lā li de bilietarie dal Teatri Gnūf "Giovanni da Udine", vie Trent, 4 - Udin cun chest orari: di lunis ai 21 di Mai a sabide ai 26 di Mai des 4 dopomisdģ aes 7 di sere domenie ai 27 di Mai: des 7 di sere. Impuartant: Cuant che o ritirais il biliet o vźs di dī in maniere esate il non che o vźs dāt tal moment de prenotazion. Tal cās di prenotazions fatis dal referent dal grup, al č preferibil che il referent dal grup al ritiri i biliets par ducj chei dal so grup. Se chest nol č pussibil e i letōrs a van di persone un par un a ritirā il biliet, al sarą impuartant dī in bilietarie il non dal referent dal grup. Se no vźs za proviodūt, us preģn di segnalā a la Segretarie dal event la necessitāt di un puest par disabii in carocele. Fruts: a podaran jentrā in Teatri dome i fruts che ur vźs fate la prenotazion e a varan di vź za ritirāt il biliet di jentrade. Par ogni altre informazion, contatait: Segretarie dal event BIBIE PAR UN POPUL Di lunis a vinars: des 9 di buinore a 1 dopomisdģ Email: bibieparunpopul@caltpr.it Tel 0432 229127 Cjale...


text:
FURLANS, DIGJITAIT FURLAN - E-MARILENGHE. La archeologjie de lenghe furlane e je online
Ae direzion www.dizionariofriulano.it il prof. Federico Vicario nus met a disposizion il so “Dizionario Storico Friulano”, un imprest di studi de lenghe furlane che al insiore la schirie di imprescj online dedicâts ae lenghe furlane. Un sît dut par talian promovût e sostignût di bande dal CIRF, de Societât Filologjiche Furlane, de Biblioteche Civiche “Joppi” e de ARLeF.
Il sît al è un barcon viert, e a disposizion di ducj, suntun progjet ancjemò in vore che al smicje di analizâ in maniere aprofondide un patrimoni che in di vuê al conte passe 70 documents in lenghe volgâr furlane de Ete di Mieç, cjartis soredut di ûs comun che a son lis plui antighis olmis su cjarte lassadis dal furlan.
Disfrutant lis potenzialitâts dal imprest informatic, un motôr di ricjerce nus permet di cjatâ no dome lis peraulis tes diferentis formis atestadis tai documents, ma ancje chês tiradis fûr dal studiôs, par esempli la forme plurâl di une peraule magari presinte tes cjartis dome in singolâr. Cun di plui, si pues ancje discjamâ i documents antîcs in format PDF.
Un leam nus ufrìs ancje une bibliografie di studis linguistics e storics sul furlan, ancje cheste cu la pussibilitât di fâ ricercjis. Fin a prove contrarie, e je la prime di chest gjenar presinte su la rêt.
Il prof. Vicario, tes riis di presentazion che a dan il bon acet sul sît, al proviôt la stampe dal Dizionario Storico Friulano (viodût che… scripta manent), ma dome cuant che la lungje e certosine opare di inseriment (in chest câs e je une lematizazion) dai documents intal archivi informatic e rivarà al travuart.
Michele Calligaris


text:
Il servizi
di ricercje vocâl di Google, in vore inte telefonie mobile cun
sisteme operatîf Android, al è cumò disponibil ancje par basc,
catalan e galizian. In dì di vuê a son in dut 42 lis lenghis che
chest servizi al è disponibil, 13 a son chês zontadis intal mês di
Avost. Tra di lôr, in plui des trê lenghis minorizadis principâls
feveladis intal stât spagnûl, o cjatìn ancje ongjarês, portughês,
rumen, serp e svedês par un totâl di sù par jù cent milions di
gnûfs utents potenziâi.
Font:
Galicia Hoxe, 17/08/12; Diario Vasco, 17/08/12


text:
Un grup di
esperts al à metût adun une propueste di leç su la tutele e la
promozion des lenghis nativis che e varès di rivâ avonde in curt al
esam de aministrazion de regjon autonome de Nenetsie, inte Federazion
Russe. Si trate dal prin proviodiment che al interven in maniere
organiche ta chest cantin. Il test al previôt che inte areis là che
e vîf la comunitât dai nenets la lôr lenghe e gjoldi di une
situazion di couficialitât cul rus. La propueste e interven intal ûs
dal nenets intes aministrazions publichis, inte toponomastiche, inte
cartelonistiche e inte educazion.
Font:
Finugor, 08/08/12


text:
Furlans cence plumePublicât da il crot il giovedì, marzo 04, 2010
E sta vignint su une gjenerazion di furlans che no varà fat l'alpin. Aromai un dai "fondaments" de furlanetât nol esist plui. Al va dite che za di un biel pôcs di agns la robe e clopave. Prime par vie dai pompîrs dal dopo taramot, dopo cui obietôrs che a fasevin il servizi civîl. Fat al è che aromai di cualchi deceni no ducj i furlans a àn vût di puartâ il cjapiel cu la plume.
Ma di cuant che la leve obligatorie e je stade gjavade chê che e someave plui une leç di nature che un destin e je muarte li.
Chel dai alpins al è par sigûr un dai cuarps plui singolârs dal esercit talian. Il leam cul teritori di provignince dai soldâts nol à paragons in Italie. Jo robis similis lis ai viodudis dome in Gales e in Scozie cui reziments locâi che e an scombatût pal imperi britanic.
Une vore particolâr al è il leam che i alpins a tegnin fra di lôr dopo jessi tornâts civîi. Trops sono i paîs furlans cuntune cjase de associazion dai alpins par solit metude a puest di lôr?
Dut chest probabilmentri nol sarà plui.
Al di là des retorichis militaristis (e di chês antimilitaristis) no sai disi trop che al sarà un ben e trop che al sarà un mâl.
I furlans dut câs a esistevin ancje prime dai alpins e probabilmentri a esistaran ancje dopo.
3 coments:
-
-
O ai gust che ti sedi plasût passâ par cavie.
Naturalmentri o feveli la mê variant di furlan ma cuant che o scrîf o cîr di doprâ il standard. Inalore, tal mê câs, nol è tant just fevelâ di dialet! :-)
Ti met il leam pe wiki taliane:
-


text:
- Balon -Publicât da il crot il mercoledì, settembre 03, 2008
O sai benissim che al è dut fint, aromai dut studiât dome par jessi mandât pe television, cui zuiadôrs mercenariis deventâts modei di vite e di pensîr, cu la int tignude cuiete par no pensâ ai veris problemis, cui arbitris comprâts e vendûts, cul doping e cun cuissà ce altri ancjemò. Ma cuant che o ai viodût chê bale rivâ lizere di metât cjamp e Di Natale che le cjarece dôs voltis cul pît, la prime par cuietâle e la seconde par mandâle a balonet al di là dal difensôr e dal puartîr, (puars cocâi!), ben o ai tacât a saltâ e a vuacâ come un frut.
Se tu i pensis parsore dopo tu viodis che a 'nd è pocje di razionalitât, ma ce puedie jessi di razionâl intune robe che si fâs cui pîts?
Dal balon mi vegnin iniment altri robis; de bale di cjarte che o dopravin par zuiâ tai curidôrs a scuele a lis voltis che o ai rot i ocjâi zuiant cuntune plui dure.
Mi ricuardi di chê volte che mi àn puartât a viodi Zico alenâsi a bati lis punizions al Moretti. Prin tîr, tal siet, secont tîr, tal siet, tierç tîr, tal siet di chê altre bande; al jere come viodi la publicitât di Ronaldhino, ma dal vêr, cence efiets speciâi.
E mi visi di cuant che e jê finide la partide cul Ajax, ducj in pîts a bati lis mans, nissun che al voledi la vie…
No, di razionalitât no 'nd è. Forsit par chest a contâlu il balon a son stâts in tancj:
Par fâ dome cualchi non, i prins che mi vegnin iniment, o met lis contis di Futbol di Osvaldo Soriano, o la Febbre a 90° di Nick Horby (al è famôs ancje il film che a an tirât fûr dal libri), vignint plui dongje mi ricuardi lis fotos in blanc e neri di Pasolini che al zuie (o ai metût ancje un video in une lenghe no masse foreste, provait a viodi trop che si capìs) o l'episodi di Pidin D Citadin V intal Donald dal Tiliment di Stiefin Morat (par contâ l'anime anarchiche che o vin, no ducj e no simpri sants e lavoradôrs!).
La miôr batude sul balon che o cognòs e je par Triestin, la diseve il famôs alenadôr Nereo Rocco cuant che, prime di tacà la partide, il coleghe aversari i dave la man augurantsi che al vincedi chel plui brâf: "Speremo de no" e jere la rispueste.
5 coments:
-
-
-
# pal furlanist:
Alore o met il link al
articul di Bete
#pal anonim:
bulo ancje Galeano! Mi visi ancje une interviste di Ken Loach che o vevi let, ma plui un al pense plui i vegnin su robis, par esempli un film che mi jere plasût di un cualchi an indaûr (adiriture cun Tognazzi) al è "All'ultimo minuto" di Pupi Avati
-
-
Questo commento è stato eliminato da un amministratore del blog.


text:
Q
Il Q al è il decim setim segn dal alfabet furlan. Te lenghe furlane al è doprât dome pai nons storics, come par esempli Aquilee
[cambie] Storie
Il sun semitic Qôp al significave origjinariamentri "corde di lane"; te lenghe greche, chest sun al è stât impuartât come Qoppa, daspò cambiât in dôs letaris diferentis. I Etruscs a dopravin il Q dome prime de V, par rapresentâ il digram \kv\.
[cambie] Significâts
[cambie] Fisiche
- Q al è il simbul de cariche eletriche e dal calôr.
[cambie] Traspuarts
- Q al è la targhe automobilistiche internazionâl dal Qatar


text:
Dieschitz
Dieschitz (slov. Deščice [D'e:ʃtʃitse]) al è un paîs dal comun di Velden am Wörther See (slov. Vrba), intal distret di Villach-Land (stât federât austriac de Carintie - tod. Kärnten, slov. Koroška).
In cheste vôs ai toponims todescs a seguitin i toponims slovens, scrits par corsîv.
[cambie] Gjeografie
Dieschitz (Deščice) al si distire pôc su pôc jù 5 km a sud di Velden, inte part orientâl dal volt dal flum Drave (Drau, Drava) a Rosegg (Rožek). Dieschitz al è date dongje di dôs parts: Dieschitz (= Unterdieschitz) tal sens stret e Oberdieschitz (Močile).
[cambie] Popolazion
Tal 2001 il censiment al à mostrât che a Dieschitz (Deščice) a vivin 122 abitants. Une part dai abitants e je (ancjemò) bilengâl (todesc - sloven). I censiments de lenghe a àn mostrât i seguincj numars di fevelants sloven oben bilengâls sloven-todesc (di notâ e je la fuarte decressince):
[cambie] Economie
La fabriche di modons e la ostarie a àn sierât tai agns dal cincuante, le casulinarìe tal 1970, la carpentarìe tal 1996. I abitants, che a jerin intal pasât te majorance contadìns, a scuegnin lâ a lavôr a Vilac (Villach, Beljak) o Clanfurt (Klagenfurt, Celovec); pôcs a àn cjatât un lavôr tai contôrs: a St. Egyden (Šentilj), Schiefling (Škofiče) o Velden (Vrba).
[cambie] Celebritâts
- Anton Wornig (Anton Dvornik), compositôr
- Stanko Finžgar, brigadist internazionâl inte Vuere civîl spagnule
- DI Dr. Ernest Gröblacher, diretor de Cjàmere de agriculture di Carintie
- Franz Richau, membri dal Consei federal di Austrie


text:
Nanometri
Il nanometri (simbul nm) al è une unitât di misure di lungjece dal SI, che al corispuint a 10-9 metris. Par solit al è doprât par lis misuris su scjale atomiche e molecolâr: par esempli, la lungjece di un leam chimic covalent e je tipicamentri di 0,1-0,3 nm; lis celis elementârs dai cristai a àn lungjecis di cirche un nanometri; la dople eliche dal DNA e à un diametri di cirche 2 nm.
In spetroscopie, il nanometri al è doprât par indicâ la lungjece di onde de lûs visibil (comprendude jenfri 380 e 780 nm) e de lûs ultraviolete (tra 10 e 380 nm).


text:
Linux
Linux al è il non dal nucli (o par inglês kernel) di sisteme operatîf disvilupât in origjin di Linus Torvalds intal 1991 e dât fûr sot de licence GPL di GNU. Spes chest tiermin al è doprât ancje par indicâ il nucli plui lis utilitâts di sisteme GNU, ma une part de comunitât e critiche chest ûs, preferint il tiermin GNU/Linux.
Il non Linux al è simil a chel dal creatôr, ma in realtât al fo une sielte di Ari Lemke, l'aministradôr dal servidôr FTP là che e fo metude la prime version di Linux, e che al metè intune cartele cun chest non i files di discjamâ. Il non sielzût dal creatôr Torvalds al jere invezit Freax, une combinazion tra “free” (libar), “freak” e “x”, par indicâ che al jere un sisteme ispirât a Unix.
Vuê a esistin une vore di version (clamadis "distribuzions") GNU/Linux, che a àn la stesse base (il nuclei Linux), ma a son difarentis pal nivel di supuart (comerciâl o dome fats di volontaris), i programs disponibii e la lôr gjestion, la facilitât di instalazion e di configurazion, il fat di vê o mancul un servidôr grafic (che al è un servizi separât, e che sore a puedin jessi doprâts diviers ambients grafics, i plui famôs a son KDE e Gnome). Une impuartante difarence e je chê tra distribuzions comerciâls, gjestidis di impresis, e chês no; lis primis (par esempli RedHat, SuSE, Mandriva) dongje di une version gratis a ufrissin ancje versions a paiament cun plui supuart e software; lis ultimis (par esempli Debian, Gentoo, Knoppix) a son basadis dome sul lavôr di volontaris, ma a metin a disposizion dut il codiç sorzint.
[cambie] Cjale ancje
[cambie] Leams esternis
- (inglês) Linux Online
- (inglês) Il sît uficiâl dal kernel Linux
- (talian) Aquilee Linux Project
- (talian) Linux User Group di Pordenon
- (talian) Linux User Group de universitât di Udin
- (talian) Linux User Group di Gurize


text:
Tamau
Tamau (Timau par talian, Tischelwang par todesc e Tischlbong pai tamavês) al è une frazion di Paluce, che al dì di vuê al à 500 abitants. Tal paîs a è fevelade une lenghe todescje, clamade Tamavês.
[cambie] Gjeografie
Tamau, logât a 830 m sul nivel dal mâr, al è l'ultime vile dal Cjanâl di San Pieri prime dal Pas di Mont di Crôs e duncje da l'Austrie. Il paîs, componût di cuatri borcs (Par Soga, Scholeit, Pauarn e Braide) al è cenglât da lis ardiris cretis dal Gamspitz (1847 m) e de Crete di Tamau (2217 m).
[cambie] Storie
Stant a la leiende, Tischblong al sarès stât fondât tal XIII secul di minadôrs di lenghe todescje ch'a vignivin da la Carintie. Tal 1729 un slac al stravuelgè il paîs, ch'al fo rincostruît un chilometro plui a Sut, de altre bande de valade. Dilunc la prime vuere mondiâl su lis monts di Tamau (Pal Piçul, Pal Grant, Cuelat o Freikofel) par plui di doi agns a combaterin talians e austro-ongjarês: ancjmò vuè, lant a cjaminâ di chestis bandis si puedin cjatâ reperts, come tocs di bombis, fîl di fier, bossui. In chei dûrs ains di vuere, tantis feminis di Tamau, a cjaparin part a lis ativitâts de vuere puartant tai geis riforniments ai soldâts talians par dome cualchi franc; Maria Plozner Mentil, une di chestis valorosis cjargnelis, e fo copade tal 1916 in trincee di un cechin todesc: i vegnerà dade la Medaie d'Aur al Valôr Militâr.


text:
Ebraisim
L'Ebraisim e je la religjon dal popul ebraic, cun plui di 15 milions di crodints (dâts dal 2006). Secont il sô pinsîr, daspò de creazion dal mont, Diu al à stabilît un pat cul popul ebraic e ur à rivelât i siei comandaments cun lis taulis da la Torah (Leç). Lis pratichis religjosis ebraichis a son leadis al studi e a la osservance di chei comandaments.
I Ebreus a considerin come libris sacris cualchidun jenfri chei dal Vieri Testament dai cristians: lôr a àn tignût bon dome i libris che a son scrits par intîr par ebraic; par chest ta chel cristian (catolic) a son libris - come par esempli "Judite", in part tramandât par grec - che tal ebraic a no son.
I valôrs dal Ebraisim a son in part i fondaments di altris religjons: par chest il Cristianisim (e no dome par il Vieri Testament) al è in part leât ai Ebreus; e a àn similitudinis cui Ebreus altris religjons, come l'Islam e il Samaritanisim.
Ebraisim, Islam e Cristianisim a son lis trê grandis religjons monoteistichis.
[cambie] Origjin
A diference di altris religjons e civiltâts antighis, l'ebraisim a si fonde su la storie e no su la mitologjie.
La sô origjin e je di cirche di 4000 agns indaûr.
Il popul ebraic al ven da un antîc ramaç de semence semitiche. Il primarûl Abram al emigrà da Ur de Cjaldee, al pais di Canan prometût dal Idiu.
Dopo di lui al fo Jacop e i soi 12 fiis che a formarin lis 12 tribûs, une di chestis a fo che di Jude, di achì il non Judeus.
A seguirin lis liendis di Moisès, dai svariâts predis e re come Saul, Davide, Salomon e atris.
Intal IV secul p.d.C. la comunitât ebraiche, sogjete a continuis cambiaments, e fo somerzude dal continui vignî indenant de culture eleniche. A subirin intal I secul d.C. la dominazion dai romans.
Cu la distruzion di Jerusalem e dal sô templi templi intal 70 d.C. e finì la adorazion al templi e di li indenant l'ebraisim a si spandè in ogni ambient culturâl.
[cambie] Fiestis e Usancis
Le adorazion ebraiche a comprent diviersis fiestis anuâls e svariadis usancis.
Fiestis:
Shabbat fieste de sabide Yom Kippur fieste dal dî di espiazion Sukkot fieste des staipis Hannukkat fieste de dedicazion Purim fieste de sorte Pesach la Pasche ebraiche
Ciertis usancis:
Circoncision praticade cuant che i mascjos a àn vot dîs Bar mitzvah cuant che i fruts a razunzin le maturitât Mezuzah une strisse di pergamene dulà che son scrits tocs di Deuteronomi Yarmulke calote pai mascjos che si metin sie dentri che fûr de sinagoghe
[cambie] Dotrine
L'ebraisim e je une religjon monoteiste, che e sosten che l'Idiu al interven inte storie umane, specialmentri in relazion ai ebreus; i ebreus a crodin intun Idiu unic, e che l'om al à une anime imortâl.
A insegnin che il non dal Idiu, pûr esistint in forme scrite, al è masse sacri par jessi pronunciât. Fra i lôr scrits sacris, che lôr a crodin che a sedin stâts scrits sot nivei di ispirazion diviers e di ribe jù, partant ju metin in chest ordin:
- Torah i cinc libris di Moisès o Pentateuc
- Nevi'im i Profetis
- Kethuvim i Scrits o oparis poetichis
A àn po dopo un pilastri centrâl, il Talmud, che al è il coment scrit cun spiegazions de Leç. Al è dividût in dôs parts principâls: Mishnah e Gemara
I ebreus a no ricognossin Jesus come Messie, tant al è che lu spietin ancjemò.
[cambie] Viôt ancje
[cambie] Leams


text:
Model:Coord
[cambie] Ûs
Par informazions completis, cjalait la version inglese dal model.
Par informazions su la mapute che e ven fûr cuant che si frache su la icone, cjale m:WikiMiniAtlas
Al cjape lis coordenadis sei in decimâl che in sessagesimâl. Si podin vê trê mûts di visualizazion:
- display=title al mostre lis coordenadis in alt a diestre
- display=inline al mostre lis coordenadis lì che si à metût il model
- display=inline,title al mostre lis coordenadis in ducj e doi i puescj
Cualchi esempli:


text:
Sante Luzie
In Friûl, il timp des fiestis che a puartin a Nadâl, scomençât tai paîs di mont cun San Niculau, al va indenant soredut pai fruts cu la fieste di Sante Luzie, che e cole ai tredis di dicembar. A Udin e tes vilis de planure furlane, cheste sante e cjape il puest di San Niculau tal puartâ sops e zugatui ai fruts, massime chei plui piçui. Une volte tal cjâf lûc dal Friûl par cheste date si metevin sù bancuts di dolçs e di zugatui fûr de glesie dal Redentôr, dulà che justeapont e ven venerade la virgjine di Siracuse.
Oltri che in Furlanie si sa che sante Luzie e ven festezade in cierts paîs dal Cjadovri, tai contôrs di Trevîs e di Verone e a Vignesie. Plui a soreli bonât ancje in Valsugane e tal rest dal Trentin, dulà che i fruts a mètin sui balcons i plats e lis scudielis cun dongje la semule pal mus, e a spietin i dons de martare siciliane, che ai plui triscj ur distine une scorie.
Inmò une altre regjon dulà che la martare, rapresentade di une fantate vistude di blanc, e je cetant popolâr parvie che e puarte dons ai fruts e je la Lombardie. Tai contôrs di Bresse, di Milan e di Bergum i fruts a mètin une scarpe sui balcons la sere de vegle. Chei dai paîs de Valcamoniche a zontin il fen pal mus, che al va daûr a la sante cun la cjampanute picjade al cuel.
Al di là de lejende, al semee che Sante Luzie e sedi muarte pardabon ai 13 di dicembar, cemût che al ven purpûr ripuartât tal "Martirologi Gerominian". Cheste date, che te prime mitât dal secul diesim-cuart e colave propit tal solstizi di Unvier par colpe de difarence tra l'an dal soreli e il calendari julian, e fasè in mût che la sante e jentràs te tradizion popolâr (un proverbi al pant che la zornade di Sante Luzie e je la plui curte di dutis lis zornadis da l'an).
[cambie] La fieste di sante Luzie
La fieste di sante Luzie e je diventade popolâr par fats che a àn pôc a ce fâ cu la figure storiche de martare. Luzie e fo veramentri marturizade a Siracuse dilunc lis persecuzions di Dioclezian, ma cemût e parcè no si lu sa. Une liende e pant che e jere une zovine siore di Siracuse, che e veve di maridâsi cuntun zovin di chê citât. Ma dilunc un piligrinaç al sepulcri de martare Agate, a Catanie, dulà che e jere lade par domandâ la gracie de vuarison par sô mari, la sante i comparì in sium e i disè che ancje jê e sarès stade marturizade. Tornade a cjase, Luzie e decidè di rinunziâ aes gnocis e a dè fûr ducj i siei avês ai puars; e par no cedi 'es suplichis dal morôs si gjavà i vôi. Denunziade e puartade denant dal judiç no rinunzià a la sô fede, e cussì e vignì condanade a muart.
Preade di cui che al veve dafâ cui mâi dai vôi, il cult par Sante Luzie si slargjà te ete di mieç par dute la Italie. In Emilie, in Lombardie, in Venit e in Friûl. E inmò in ciertis regjons da la Austrie, in Cechie e in Slavuachie, dulà che e cuistà ancje funzions solstiziâls - come Jesù Bambin, San Niculau e la Befane - puartant dons ai fruts.
Une volte, par dai il benvignût, si ufrivigi piçui dolçs, no plui grancj di un carantan, che si leavin ai cordons des scarpis poadis su la bancje dal fogolâr o su la basse dal balcon de cusine. E tes zornadis denant de sô fieste scjaps di fruts a lavin sunant sampogns par nunziâ la sô vignude.
Fintremai tes riformadis Danimarcje e Svezie il 13 di Dicembar al è festezât cu la elezion di une "virgjine savie" che, compagnade di altris fantatis cun viestis blancjis e furnide sul cjâf di une corone che e ten adun siet cjandelis impiadis, e va pes stradis e pes cjasis a racuei dons. Chescj regâi a vignaran po daspò puartâts ai fruts des scuelutis e a vielis che a son sotetâts tai institûts che a asistin i puars.
[cambie] Contis e puisiis
SANTE LUZIE
Sante Luzie benedete,
àò di dile propri sclete?
Jo i vorès dal to bon cûr
un plasej …devantdaûr!
Ce mi zovie mai la viste
su la tiere cussì triste?
Ce ào di fâ mo' dai miej voj
quan'che il mont al è un imbròj?
Ce biel viodi chês maséris,
chest ledàn, chestis tristeris,
chestis tantis robarîs
par chel mostro di paîs!
Viodi musis rabeòsis,
onglis lungjs e cragnôsis,
balarìns e cjocheljs
ch'a blestemin sot lis stelis!
Ce biel gust viodi frutatis
sgherlis, sòcis, sfazzadatis;
o fantàz cussì dordei
ch'a no san cjatâ di miej!
Sante Luzie benedete,
ào di dîle propri sclete?
No saréssial miej sèi vuarp
e pa l'anime e pal cuarp?
Pre Bepo Marchèt 1946


text:
CULTURE - LA FABRICHE DAI… LIBRIS. Carlo Tolazzi, La salamendrie tal fûc
“Il scûr al è cidin, il scûr al è frêt, il scûr al sclizze il timp ch’al passe, al è come un vuluz ch’al strenz lis robis e al scjafòe i pensîrs, inmarmulît, al secje lis ladrîs de vite il scûr, dulà ch’al jentre al creve i tiarmins, al bute jù i mûrs, nol à pês, nol è lunc, nol è larc, nol è alt, al è e vonde, eterni, crudêl ancje, parcè ch’al distude ogni ricuart, une man di scûr dapardut e no si capìs plui quant ch’al è scomenzât, s’al è scomenzât, s’al finirà une buine volte, al gjave ogni rapuart….”
Chest l’incipit de Salmandrie tal fûc, la opare di Carli Tolazzi che e à vinçût il premi S. Simon intal 1995. Se si volès seguitâ cu la citazion fin a cjatâ un pont, si varès di lâ in devant ancjemò scuasi vincj riis…E za chest nus dîs la ande inovative di chest libri, che al riclame, par esempli, i romançs inglês di une Virginie Wolf, cu la sô stream of consciousness (il flus de cosience) o il Sartre dai Chemins de la liberté. Une prose dute interiôr, anarchiche, sicu che al è anarchic il pinsîr dal om. Ma Tolazzi al sa ancje doprâ une prose plui tradizionâl, furnint al letôr descrizions detaiadis di une stanzie, di une strade, di acjadiment.
La conte si disvilupe in trê moments difarents de storie dal Friûl e e salte di un timp in chel altri, obleant il letôr a tignî daûr intal stes timp ai trê nivei. Ma il teme al è un sôl, in fin dai fats: la matetât cjanine dal om, che al rive a discjadenâ i siei instints plui bas par fâi cuintri al nemì. Che nol à nancje une intenzion di sedi nemì, al è dome difarent. Une puare femine violentade e devente une strie di scugnî deliberâsi di jê. Une frute çambarlane (o strumire?) che i à restât dome un gjatut a volêi un tic di ben e va eliminade par vie che e je çambarlane (o strumire?). Un frutat che al à la piel scurute al è il diviers e no si pues ricognossilu tant che un di nô.
Dute storie. E no dome dal timp passât, ma ancje storie di vuê (l’omicidi di Giacomo Valent al è dal 1985: dome che al sucedè al mês di Lui, no di Carnevâl). E storie che e fâs pensâ. E leint lis ultimis paginis no si pues no preseâ la cifare stilistiche di alt nivel di cheste leterature, ma no si pues nancje fâ fente di nuie, pensâ che a sedin robis che no nus rivuardin. Lis ultimis cuatri riis a son une biele sberle inte muse: “…jo no sai se la mê a jè scalogne o se culì, ta cheste Patrie salde oneste e lavoradore, la pôre dal diviars a jè passade di un secul a chel altri cence mai vuastâsi, tanche la salmandrie tal fûc”.
PS: Il libri si pues cjatâ ancje in Rêt, baste fracâ su chest link http://www.friul.net/e_libris/La%20salmandrie%20tal%20fuc.pdf
Laurin Zuan Nardin


text:
ATUALITÂT - Pittaro cuintri dal furlan tal Censiment
Pal President di “Ente Friuli nel Mondo” lis lenghis minoritariis no coventin
Intant che si preparave a fâ lis valîs pe cunvigne dai zovins furlans in Nord Americhe che si è davuelt in Canadà, ai 12 di Otubar une notizie de agjenzie stampe Adrkronos e à vût come protagonist, magari cussì no, Pieri Pittaro, president di “Ente Friuli nel Mondo”.
Denant des protestis dal Comitadu Pro Limba Sarda che si lamentave pe mancjance in Sardegne di modui pal censiment in sart e in catalan a Alguer e di rilevadôrs che a feveledin chês lenghis minoritariis (il stes probleme al è stât denunciât di plui vôs ancje in Friûl pe nestre lenghe) Pittaro al à declarât «Ce che al è masse al va parsore: figurìnsi se il Stât al à di spindi un frac di bêçs pai rilevatôrs in lenghe minoritarie» e no content, tra il divertît e il rabiât,
al à continuât «E je une robe che no sta in pîts, a ce coventino
i tradutôrs cuant che lis minorancis a fevelin talian miôr di me,
sino fûr di cjâf?».
No à tardât la repliche di Mario Carboni, coordenadôr dal Comitadu Pro Limba Sarda «Pietro Pittaro, oltri che a jessi un comentadôr volgâr, si met in linie cui “puartadôrs sans di fassisim linguistic” inmò une vore numerôs te societât taliane».
Evidentementri, pal President di “Ente Friuli nel Mondo”, che al varès di rapresentâ il Friûl e la furlanetât tal mont, la lenghe dal Stât e à di jessi dome il talian, lassant lis lenghis minoritariis (comprindût il furlan) sieradis dome in cjase… E pûr, rivât in Canadà, la prime robe che a àn domandât i zovins dissendents dai nestris emigrants al è stât propit di podê imparâ la lenghe furlane…
I varano fat gambiâ idee?
Par furtune che tal 2010 Pieri Pittaro al declarave che al sarès stât “un president di passaç” e si sarès dimetût dopo di une prime “fase di transizion”: che e sedi rivade la ore par Pittaro di tornâ a “fâ lis valîs”, cheste volte no pe enesime trasfierte ator pai Fogolârs, ma par lassâ Borc dal Sâl in maniere definitive? Il biliet (Udin-Codroip, cence tornâ) jal regalìn noaltris!
REDAZION


text:
ATUALITÂT - VERGOGNE!
O pensìn che no coventin peraulis par comentâ la ultime cuviertine dal periodic di “Ente Friuli nel Mondo”, la associazion che si svante di jessi il pont di riferiment de furlanetât tal mont.
Il mês passât lis declarazions di Pietro Pittaro, che a une agjenzie di stampe che la lenghe furlane no coventave pal censiment (cjalait il numar de Patrie di Novembar, ndr) e par Nadâl ve ca i auguris “in salse triestine”, cun tant di dediche a la place “Unità d’Italia”: no jerie nissune foto di Nadâl di un borc dal Friûl o di un dai tancj Fogolârs furlans ator pal mont?
Prin di augurâ Bon Nadâl e Bon 2012 ancje a “Ente Friuli nel Mondo”, nus ven juste une peraule: vergogne!
redazion


text:
Fumut furlan
La storie dal fumut furlan e tache dopo il taramot dal ’76 cun la serie di Tarvos di Sandri di Suald.
Tai ultins agns a son stadis butadis fûr in marilenghe diviersis oparis, spes di bon nivel, par esempli Relè e la felicitât (di Sandri Di Suald cun la colaborazion di E. Castellani), Cuatri bogns motîfs di Manuele e Daniele Fior, il cicli sui Benandants di Francesco Bisaro su tescj di Paolo Paron cun Il Benandant e Lis cuatri temporis , La fortuna di Guido Carrara, Capitan Cjargne e Gnognosaurs di Dree Venier e Carnera al lavore tal circ di Eva di Silvestro. "3 di avrîl 1077" (2006, disens Gomets, colôrs Luca Malisan), "La Disfide di Spilimberc" (2007, storie Renzo Scomparin, disens Luca Malisan)
[cambie] Publicazions periodichis
Fumuts e vegnin publicâts periodichementri su la riviste par fruts Alc&Cè che e ven fûr cun La Vita Cattolica. Fra chescj a son Alan acuilot nostran di Stefano Celona, Sclisignûf di Pao e i Gnognosaurs di Dree Venier.
[cambie] Traduzion par furlan
[cambie] Fumuts amatoriai
Intal 1996 Dree Venier e Stefano Celona a dan fonde ae fanzine a fumuts Pipins, li che a tachin a lavorâ altris autôrs furlans come Simone Paoloni.


text:
Glesie di Sante Marie in Cjistiel
La Glesie di Sante Marie e je la glesie plui vecje di Udin; si cjate su la rive che e puarte tal plaçâl dal cjistiel.
[cambie] Storie
Probabilmentri la glesie e fo costruide pe prime volte dai langobarts: a son stâts cjatâts diviers fruçons di chê epoche, ma la costruzion atuâl e je dal XII secul. La façade e fo però tornade a fâ sù di Giovanni Negro tal XVI secul, mentri il tor, alt 43 metris, scomençât simpri di Negro, al fo finût di Zuan di Udin tal 1539. Insom il tor al è un agnul che al si volte cun la fuarce dal vint, clamât L'agnul dal Friûl. Cumò ise un cjampanil ca sune dome a misdì, par vità di fas sconfusion.
[cambie] Art
Dentri ise ancje un bile altar di Tipepolo. A son raffiguràs lis madonis des Graciis e di Mont.


text:
Vichincs
I vichincs al fo un popul di esploradôrs, comerciants e vuerîrs origjinari de Scandinavie.
Carateristiche di chest popul al fo la lôr abilitât di movisi cu lis lungjis barcjis, vie tai flums come tai mârs, sedi pai cumierç, sedi par fâ la vuere. Si pues clamâ epoche dai Vichincs, il periodi di timp jenfri le fin dal VIII e l'XI secul.
I Vichincs a son lâts pardut: Islande, Groenlandie, Tieregnove, isulis Shetland e Orcads, tal sud dongje lis cuestis dal Nordafriche, a est intai flums de Russie .
I Vichincs son cognossûts par jessi stâs i prins a meti pît inte Americhe di sore, jenfri la fin dal X e l'inizi dal XI secul. Son stadis cjatadis testemoneancis de lôr presince in te isule di Tieregnove, tal Canadà di vuê.
Daspò de introduzion dal cristianisim te Scandinavie, i Vichincs a scomençarin a lâ a tôr di mancul.
Le epoche dai Vichincs ven sierade cu la bataie di Stamford Bridge dal 1066, cuant che il re norvegjês Harald Hardrade al fo cjapât di sorprese e sconfit dai inglês, che pôc timp dopo a vignaran batûts dai normans guidâts di William il concuistadôr.


text:
Il numar de riviste leterarie par furlan "La Comugne" dedicât ae Joibe Grasse dal 1511 al ven presentât miercus ai 21 di Dicembar tor 9 di sere alì dal circul Arci Mis(s)Kappa di Udin.
Par presentâlu a saran presincj Alessandra Kersevan, editore de riviste, Pauli Cantarut, curadôr de Comugne, Checo Tam e Gianfranco Pellegrini, autôrs di dôs des contis che si puedin lei ta chest numar de riviste, e Carli Pup, rapresentant de Associazion 1511. Pe ocasion si varès di vê ancje une scorsade dal innomenât musicist furlan dj Tubet.
Ta chest numar de riviste si cjatin tescj di aprofondiment storic, contis ispiradis al plui grant riviel popolâr de storie furlane e ancje riflessions sul Friûl a cinccent agns di chê rivolte.


text:
giovedì 13 settembre 2012
"IL PAN PINTÛT DAL STÂT TALIAN" di William Cisilino.
di
William Cisilino
L’atac a lis autonomiis regjonâls e a lis lenghis minoritariis al à a ce fâ pôc e nuie cu la “spending review”. Daûr (o devant) al è alc altri.
E je cheste la idee che mi soi fate tai ultins timps leint fra lis pleis de struture (provediments dal Guvier) e sovrastruture (media) di cheste fase storiche de classe dirigjente taliane.
Di fat, se il probleme al fos dome economic-contabil, no si capirès, par esempli, parcè che regjons e autonomiis locâls che a àn vût une gjestion di belanç fate simpri cun sintiment a varessin di patî il stes ridimensionament di ents za deficitaris di almancul 30 agns.
E no si capirès nancje parcè che i unics fonts che il Stât al à metût – dopo ciancuante agns – par lis propriis lenghis e culturis autoctonis a son za stâts no dîs dimiezâts, ma fintremai decimâts. E chest, par altri, su cuatri carantans, intal mâr grant e discognossût dal belanç dal Stât.
La realtât e je che la classe dirigjente taliane e je daûr a mangjâ pan pintût. E je daûr a rispolverâ, par esempli, chei slogans politics e chei titui di gjornâl dal dopo vuere che a àn ritardât la nestre autonomie speciâl par 15 agns (e chê des Regjons ordenariis di 25) rispiet ae Costituzion. E je daûr a considerâ lis lenghis “altris” presintis intal Paîs “malerba da sradicare”, come subit daspò dal 1861. In sumis, e je daûr, cu la scuse de crisi, a presentâ dutis lis piês debolecis di un Stât che al rinuncie a cjalâsi in muse e che al vûl sei diviers di ce che al è.
O speri di sbaliâmi.
WILLIAM CISILINO
-------------
Gjavât fûr dal BLOG di William Cisilino
Pubblicato da Comitât pe Autonomie e pal Rilanç dal Friûl a 17:03
Etichette: Lingua friulana, Minoranze linguistiche, William Cisilino
Iscriviti a: Commenti sul post (Atom)


text:
lunedì 25 aprile 2011
Pinot Grigio Santa Caterina
Pinot Grigio Santa Caterina Aziende Fantinel.
Un biel color zal in te tace di cui vegnin fur parfums di rosis di cjamp, agace e cualchi note di "agrumi" (no mi ven le peraule juste!). Reste sec in bocje e vonde persistent.
Perfet cul pes, ma ancje cun preparazions di prins no mase complicadis, come risot, gnocs cun spongje e salvie e cun seconds semplics e di ciars blancis.
Di gust ancje come aperitif.
Par un biel augurio di Pasche....
Pubblicato da spirt di vin a 19:53 Nessun commento:
Etichette: degustazion, vin furlan
giovedì 21 aprile 2011
Une butilie.. dal gnò pais
Vin: Friulano (vendeme 2009) DOC Grave
Aziende: El clap - Vilegnove dal Judri - Udin
Sul friulano si è dit dut ormai. Chiste produzion ven fur da agricolture biologiche di une aziende a conduzion familiar e à compagnat ben il risot cui sparcs e il poleç rostit che erin tal menu.
Se pensi che di che bandis lì lavin a zuà di fruz (ancjemo no erin i gnognosaurs e i videogiochi!)
Aziende: El clap - Vilegnove dal Judri - Udin
Sul friulano si è dit dut ormai. Chiste produzion ven fur da agricolture biologiche di une aziende a conduzion familiar e à compagnat ben il risot cui sparcs e il poleç rostit che erin tal menu.
Se pensi che di che bandis lì lavin a zuà di fruz (ancjemo no erin i gnognosaurs e i videogiochi!)
Pubblicato da spirt di vin a 18:36 Nessun commento:
Etichette: degustazion
mercoledì 20 aprile 2011
Segnalazions
Une ostarie Mandi a Milan che fas Muset e brovade no si pues no segnalà, come ancje lis ricetis e le organizazion dal blog Ma che ti sei mangiato...
Si puedi no dì chel Friul non l'è sparnizat par dute l'Italie??
Si puedi no dì chel Friul non l'è sparnizat par dute l'Italie??
Pubblicato da spirt di vin a 08:44 Nessun commento:
Etichette: cjacaris
Meditazions
Samee che l'interes pal vin sedi tornat tai binaris da normalitat.
Dopo ve viodut ducj che erin deventas intenditors, espers e cuissà ce altri, cun un sflurì di enotechis, wine bar di dutis lis bandis, mi samee che l'ambient sedi un poc cuietat.
Il vin tornat a deventà robe di elite? Forsi no, alc l'è stat semenat ancje ben, e le produzion in cualitat je propit crissude. Cumò son ator biei prodos, tante int à capit che fà vin nol è un zuc, che covente impegno e serietat. E che ancje se je une publicitat fuarte, se il prodot nol plas, l'e destinat a sparì.
Reste tant di lavorà su l'educazion alimentar e sui abinamens cul mangjà.
Ma dal moment che l'è un argoment complicat, l'à scars estimadors....
Dopo ve viodut ducj che erin deventas intenditors, espers e cuissà ce altri, cun un sflurì di enotechis, wine bar di dutis lis bandis, mi samee che l'ambient sedi un poc cuietat.
Il vin tornat a deventà robe di elite? Forsi no, alc l'è stat semenat ancje ben, e le produzion in cualitat je propit crissude. Cumò son ator biei prodos, tante int à capit che fà vin nol è un zuc, che covente impegno e serietat. E che ancje se je une publicitat fuarte, se il prodot nol plas, l'e destinat a sparì.
Reste tant di lavorà su l'educazion alimentar e sui abinamens cul mangjà.
Ma dal moment che l'è un argoment complicat, l'à scars estimadors....
Pubblicato da spirt di vin a 08:01 Nessun commento:
Etichette: cjacaris
mercoledì 13 aprile 2011
Lis informazions justis
Cuand che si fevele di diete mediteranee si dis che il consum di alcul l'à di jessi moderat. Sares plui coret fevelà di vin e no di alcul. L'Universitat di Barcelone à publicat un lavor dulà che si mostre cimut che il vin ( in chist cas ta varietat Merlot) conten proprietas antiossidantis pluitost chel gin ( Nutrition, metabolism and cardiovascular disease 2011;21:46-53). Le spiegazion? I polifenoli presints tal vin, e completamenti mancians tal gin. Poi l'è just dì che cualchi varietat come il Pinot neri l'è chel cun plui alte cuantitat di polifenoli cussì come i vins invecias in len (no cui cips, che dan dome il savor dal len!). Une juste informazion pol dome judà un prodot di cualitat...
Pubblicato da spirt di vin a 23:38 Nessun commento:
A scuele di..blog enologic
Cimut no segnalà chiste iniziative? Cuasi, cuasi mi iscrivi al cors ancje jo.
No sares une brute idee imparà alc di gnuf specie sul vin furlan chel samee le storie dal "Brutto Anatrocollo": di un vin di ostarie a un vin di alte cualitat!!
Pubblicato da spirt di vin a 23:23 Nessun commento:
Etichette: culture, vin furlan
venerdì 8 aprile 2011
Une butilie.... dismenteade
Propit cualchi dì fa je vignude fur une butilie di vin frances dismenteade. Si tratave di Gris des Sables 2005 Prestige dal Domaine di Montcalm, comprade in un viaç in Provenze e Camargue cualchi an fà. Tra l'altri veve vincjut il premi Medaille d'Or Paris 2006. Si trate di une produzion che ven fur dal cur da zone da Camargue, dal color rosat, che in te primis butilis veve une predominance di savors di mar. Le conservazion ere conseade masime par 24 mes. Une butilie piardude? Un mudament di color ere evident dal rosè si ere rivas all'ambre, ma une volte viarte a mostrat parfums di pomis (trisculis, lampons). Al gust secje, vonde morbide, sauride, plasevule, cence retrogust mareos. Pensavi di butale vie, invezit je finide a svelt. Mai pensà di savè dut sui vins!!!
Pubblicato da spirt di vin a 09:31 2 commenti:
Etichette: conservazion dal vin, degustazion, vin franzes
Iscriviti a: Post (Atom)


text:
Paîs Basc: suspindudis lis ativitâts di ANV e EHAK
Tes ultimis setemanis e je lade indenant cun inmò plui fuarce la azion repressive cuintri de çampe indipendentiste basche, che si è disvilupade massime su doi fronts, ven a stâi chel di cirî di impedî la ativitât dai moviments che a rapresentin cheste aree politiche e chel di impresonâ i rapresentants principâi dal indipendentisim basc.
La Avocadure di stât e la publiche acuse a vevin domandât al Tribunâl Suprem di suspindî la ativitât dai doi partîts di riferiment de ezkerra abertzale, ven a dî EHAK - PCTV (Partît Comunist des Tieris Baschis) e EAE – ANV (Azion Nazionaliste Basche), come prin pas intal procès par metiju fûr leç come che si veve za fat cun Batasuna. Dut câs, contrari des previsions, il Tribunâl Suprem al veve judicât disproporzionade cheste misure, ancje se al veve decidût di blocâ ogni misure di finanziament public pai doi sogjets politics e di impedî a ANV di partecipâ aes elezions politichis dai 9 di Març. Chel che il Tribunâl Suprem nol veve fat, lu à fat invezit il judiç de Audiencia Nacional, Baltasar Garzón, di agns in prime linie inte bataie cuintri dal indipendentisim basc. Garzón al à decidût di suspindî par trê agns la ativitât dai doi partîts, di sierâ dutis lis lôr sedis e i edificis di lôr proprietât, di blocânt ducj i conts e lis financis, di sierâ i lôr sîts internet e chei altris mieçs di comunicazion, di impedîur di clamâ adun o di partecipâ a cualsisedi manifestazion publiche. Ta cheste maniere – al à spiegât Garzón – no si intint meti fûr leç dai partîts, ma dome impedî che a vegnin doprâts par fâ dai delits. I “delits” che si riferìs il judiç, in realtât a son la ativitât politiche a pro de indipendence e de soluzion politiche dal conflit basc. Daspò vê imbastît il teoreme, cence provis reâls e cun diviersis contradizions internis, che al dîs che Batasuna e ETA a son la stesse robe, Garzón cumò al dîs che EHAK e ANV, ancje se no son Batasuna, a son stâts ocupâts di Batasuna che ju controle e a ‘nt decidît la linie politiche. Par justificâ cheste sô teorie, il judiç al spieghe, par esempli, che i trê sogjets politics a àn la stesse politiche cuintri de TAV, che ex dipendents di Batasuna a son stâts cjapâts sù a vore ta chei partîts, o che cierts manifescj si somein…
Al è simpri Garzón daûr de vierzidure di un gnûf procès cuintri dai rapresentants principâi de çampe indipendentiste basche e di une gnove ondade di arescj di indipendentiscj. Tai ultins vot mês a son stâts 322 i ativiscj politics arestâts, di chescj 151 a son ancjemò in preson. Daspò dal arest di Arnaldo Otegi e di buine part de dirigjence di Batasuna inmò in libertât, ta chestis ultimis zornadis a jerin stâts impresonâts ancje Pernardo Barrena e Patxi Urrutia. A chescj arescj, dut câs, a ‘nd è rivâts subite daûr altris cutuardis (11 di chescj za in preson e 3 libars su cauzion), tra di lôr al è ancje Karmelo Landa, om di prin plan dal panorame abertzale basc. Par ducj lôr la acuse e je di jessi membris di ETA o di vê colaborât cu la organizazion armade basche. Chest dome par vie de lôr ativitât politiche, daûr dal teoreme di Garzón che fâ ativitât politiche cun Batasuna o imbraçâ lis armis al è compagn. Cuintri di lôr di fat a son dome regjistrazions di conferencis stampis, declarazions su la stampe o partecipazion a manifestazion publichis. Denant di cheste gnove azion repressive, ancje i partîts bascs plui moderâts a àn jevât la lôr proteste. Pai ultins arestâts al è stât imbastît un gnûf procès di grup batiât “Sumario 11/08” Dut câs, i arescj no si àn vût dome intal stât spagnûl, ma ancje ta chel francês là che la polizie e à arestât Jean-Noël Etxeberri, un dai dirigjents dal moviment nazionalitari basc Abertzalean Batasuna, ma ancje Jacó Morio, ativist dal partît indipendentist ocitan Anaram Au Patac e redatôr di Radio País, emitente ocitane guascone. Ancje par lôr e je la acuse di vê colaborât cun ETA.
Denant di cheste gnove ondade repressive, si son davueltis diviersis protestis. Ai 10 di Fevrâr si è davuelte une manifestazion cun miârs di personis a Bilbo / Bilbao che e je stade dispierdude des cjariis de polizie autonomiche. Ai 14 di Fevrâr si è tignude invezit une zornade di siopar compagnade di diviersis manifestazions di place. Intant de proteste a son stâts arestâts 24 manifestants. Pal sindacât nazionalitari LAB la adesion al siopar e je stade significative, cundut de massive disinformazion su la proteste e des menacis ai lavoradôrs par che no partecipassin.
Font: Gara, 07-08-09-11-13/02/08; EiTB24, 08-09-14/02/08; Deia, 13-14/02/08; Mon Divers, 07/02/08


text:
Il procès
di devoluzion che al à permetût di tornâ a meti in vore un
Parlament in Scozie e di inviâ une Assemblee nazionâl in Gales, nol
à vût invezit nissune consecuence pe Cornualie, la piçule nazion
celtiche che dal pont di viste aministratîf e ven cjapade dentri de
Ingletiere. Il partît indipendentist Mebyon Kernow za di agns al è
in vore par otignî une Assemblee nazionâl daûr dal model galês e
intal 2001 al veve ancje presentât une petizion al guvier britanic
poiade des firmis di 50 mil personis. Profitant des politichis di
austeritât metudis in vore ancje intal Ream Unît i deputâts
conservadôrs elets in Cornualie a cirin di cumò di sierâ in
maniere definitive chest progjet acusât di costâ masse. La idee di
une Assemblee nazionâl pe Cornualie – a àn dite George Eustice e
Sarah Newton – e je aromai fûr de agjende politiche e ce che si à
di fâ al è lavorâ par trasferî cualchi competence in plui aes
aministrazions locâls. Pai indipendentiscj di Mebyon Kernow la idee
e reste invezit simpri di atualitât parcè che e permetarès ae
Cornualie di decidi di bessole lis prioritâts di intervent e di fâlu
cun plui risorsis a disposizion di ce che cumò a àn i diviers ents
locâi cornics.
Font:
BBC, 20/08/12


text:
Il Parlament catalan, ducj dacuardi, al à decidût di no ameti la iniziative di leç popolâr pe convocazion di un referendum su la autodeterminazion ai 12 di Setembar dal 2010. La iniziative e jere stade sburtade de organizazion Deumil.cat che, denant de boçadure, e à criticât massime il compuartament dai rapresentants dai partîts tant che ERC e CiU che tai lôr statûts si impegnin pal dirit di autodeterminazion dal popul catalan. La decision di no ameti la iniziative di leç popolâr e je stade justificade cul fat che, daûr dal Statût di autonomie e de Costituzion spagnole, la Generalitat no à lis competencis par frontâ chest argoment. A front di cheste decision, Deumil.cat e à invidât i citadins a partecipâ in maniere massive ae manifestazion inmaneade pai 27 di Jugn a Barcelone dal grup (Grup Acte de Sobirania) che al domande ai parlamentârs di sotscrivi un at di sovranitât che al permeti di inviâ un percors pe autodeterminazion de Catalogne.
Font: Vilaweb, 17/06/09; Món Divers, 17/06/09


text:
- Setembar 2009 - CONTECURTE A FRIULI DOC
- Dicembar 2009 - CONTIS CURTIS TAL VAGON: contis par spaventâsi
- Zenâr 2010 - CONTIS CURTIS TAL VAGON: contis par maraveâsi
- Fevrâr 2010 - CONTIS CURTIS TAL VAGON: contis par straviâsi
- Març 2010 - CONTIS CURTIS TAL VAGON: contis par rifleti
- Avost 2010 - CONTIS CURTIS TAL CJISTIEL
- Otubar 2010 - VAGON GNOT: contis di ridi
- Otubar 2010 - VAGON GNOT: contis par no durmî
- Novembar 2010 - VAGON GNOT: contis di paîs
- Novembar 2010 - VAGON GNOT: contis di fantasie
- "Fumate" - Une conte di Gianfranco Pellegrini
- Avrîl 2011 - CONTECURTE IN OSTARIE: contis di ogni sorte
- Jugn 2011 - CONTECURTE 1511 a Rivis
- Avost 2011 - CONTECURTE 1511 a Vençon
- Otubar 2011 - PÔRECURTE a Tavagnà
EVENTS E LETURIS
In cheste pagjine o podês cjatâ, metudis in forme di document pdf di scjamâ, lis racueltis di contis dopradis in ta lis leturis che Contecurte e à organizât di cuant che e je nassude la Ostarie, insioradis di cualchi jentrade in teme cu la serade.
Iscriviti a: Post (Atom)


text:
La mê cjamare e à une puarte che e da drete su la scjale dal cjast, une scjale scure che fin di frute mi àn dit di no doprâ. La mê puarte e je sierade cuntun armâr parsore, l’armâr cu la mê robe. Jo o ai simpri pensât che vie pe gnot cuant che o duâr cualchidun al po vignî jù di chê scjale e fûr di chê puarte. Prin a mi faseve pôre savê che dal di fûr un cualsisei al podeve di là parsore vignî jù par dentri dret te mê cjamare intant che o duâr. Po, dopo chel fat o ai tacât a volê jo doprâ la mê vie scuindude par lâ fûr cence che nissun mi viodedi.
O ai tacât a insumiâmi che di là, par chê puarte, o sarès podude lâ su la mont vie pes gnots di lune. Ma a cui varessio podût spiâi chel gno segret?
Chê sere o ai metût in vore il me plan. Al jere dut pront, dut calcolât. La puarte dal vecjo granâr e jere di chês vecjis di len cu la clavadorie grande e o vevi cjatade la clâf juste. Gno pari al veve une scjate tai soi imprescj plene di clâfs e o jeri sigure che une e sarès lade ben a vierzi. Tant che lui al jere a vore o soi lade te mê cjamare cu la scjate e lis ai provadis. Chê che zirave le ai tignude. Il probleme al jere stât spostâ l’armaron. Cun doi peçots di lane o ai rivât a metiju sot dai pîts ai cuatri cjantons dal mobil rivant a fâlu niçulâ cuntun mani di scove.
Dal cjast par di fûr e je une scjale par scjampâ lontan de confusion, te mont dulà podê rivâ intun lamp là che il to diu ti po cjacarâ cun dute calme, se tu vâs a cirîlu. O ai tacât a lâ, cuant che o ai fastidiis tal cjâf. Là o sint che il "spirt dal ben stâ" al sofle fuart.
Vuê no podevi fâ nuie di miôr che dreçâ la mê zornade tal gno puest platât di doi lens grancj. O rivi di corse e mi sinti a scoltâ la musiche dal svint che al sofle planc. Mi volti, e nuie. E pûr mi pareve di vê sintût un sunsûr, un murmuiâ.
Cence claps tes scarpis, ni polvar tal cûr, cuant che al ven scûr o torni cjase di corse, e o viôt di tignî cont chel sintiment par cuant che mi cjati strache, sudade, e se il miôr al è za vignût e jo no ai savût tignîlu dentri di me, par une volte sole mal visi. Po di chest puest cuiet jo o ven vie pronte, preparade cu la muse sclagne e molade di ogni dolôr. Cussì o cjati la fuarce che mi covente.
Ce che o sai, se no lu dîs cumò no lu fasarai plui. Samearà stramp, ma mi sint di spiâ il gno segret, a nissun, al aiar, a la grande orele che scolte e che rispuint, lu sai, o soi sigure. O ai un segret, grande anime, se tu mi scoltis, o varès chê di confidâmi, ce che no rivi a sbrocâ fûr.
Mê mari che vai, me pari al berle, une sûr che e cjol nome pastiliis e no si jeve tal jet, jo in chê cjase no vuei tornâ, mi coste masse durmî in chel liet che o fissi par aiar dute la gnot. E po a scuele mi indurmidìs benon, e la mestre mi domande ce che o ai, e jo nuie, o stoi ben, miôr ca che no a cjase. Mi à dit che e mandarà a clamâ i mei. Che a son a stâ un par bande e chel om che o ai par cjase no lu sopuarti e chê che e sta cun gno pari no le cognòs nancje.
Une vôs, clare e fuarte, e salte fûr dal len e mi si involuce intor: «Frute, jo ti cognòs, tu tu sês fuarte parcè che tu rivis a cjatâ la fuarce dentri di te. Cjale lontan e no stâ a contentâti di ce che tu pestis cui pîts, e fâti judâ parcè che bessole tu fasaressis masse fadie!»
I lens grancj sunant cu lis fueis a vevin rispuindût. La frute in chel e jere za a mieç de rive jù. Il zovin poiât daûr dal len, di lassù, cul aiar che i dispetene i cjavei luncs, le cjale che cjantuçant e côr jù pe culine. Al pense cjareçantle di lontan cui voi: - Torne a cjatâmi frute, ti spieti.


text:
Un grup di siet ativiscj saharawi pai dirits umans a son stâts secuestrâts dai servizis segrets marochins a pene che a son sbarcjâts al aeropuart di Casablanca. I siet a tornavin di un viaç là che a vevin visitât i cjamps di profugance de popolazion saharawi in Alzerie e che a vevin tignût intervents par denunciâ la repression in vore intal Sahara Ocidentâl sot ocupazion marochine. Di lôr no si àn plui notiziis e no si sa là che a sedin stâts puartâts. I rapresentants de comunitât saharawi a àn domandât aes autoritâts internazionâls, a tacâ dal consei di sigurece de ONU, di ativâsi daurman pe lôr liberazion. Intes presons marochinis a son une vore i ativiscj saharawi impresonâts, di un pôcs di lôr no si àn plui notiziis ancje di une vore di timp.
Font: Ambassade RASD Rome, 09/10/09


text:
A distance di cuatri mês de fin de lote
armade, ETA e à domandât al guvier francês di no gjavâsi fûr des
responsabilitâts intal conflit basc e di inviâ des tratativis par risolvi lis
cuistions che a son su la taule, a tacâ di chê dai presonîrs. Pocjis zornadis
prime, intant di une visite intal Paîs Basc setentrionâl, il president francês,
Nicolas Sarkozy, si veve mostrât disponibil a misuris distensivis tant che il
svicinament dai presonîrs bascs ai lôr lûcs di divignince, ma la politiche
francese e à simpri cirût di sbolognâ il conflit basc tant che un probleme dut
“spagnûl”. Une linie che e je confermade ancje dal fat che, par cumò, la uniche
rispueste al messaç di ETA e je rivade dal ministeri francês pai forescj che al
à declarât di no vê in man nissune propueste uficiâl. ETA e ricuarde però che
no dome une part dal Paîs Basc e je cjapade dentri intal stât francês, ma ancje
che la France e à contribuît in maniere ative aes azions cuintri dal moviment
armât basc e che intes presons francesis a son 140 presonîrs politics bascs. Un
apel al guvier di Parîs par che al vierzi un confront sul superament dal
conflit al jere rivât ancje intant de conference stampe tignude ai 9 di Març
dai rapresentants de çampe indipendentiste basche e di Eusko Alkartasuna,
Aralar e Alternatiba.
Font: Gara, 09-10/03/12;
Avui, 10/03/12


text:
Ai 24 di Otubar passe 20 mil personis (ma cualchidun al fevele di cuasi 30 mil) a àn invadût in maniere pacifiche lis stradis di Carcassona / Carcassone par rivendicâ il dirit di podê doprâ ad in plen la lenghe ocitane, ven a dî une politiche linguistiche pe promozion e pal svilup dal ocitan a tacâ de scuele, un servizi public radiotelevisîf in lenghe d’òc, e il ricognossiment di un status legâl par dutis lis lenghis minorizadis dal stât francês. La iniziative e je stade inmaneade dal coordenament “Anem Òc!” che al met adun l’Istitût di Studis Ocitans, lis Calandretas, Òc-Bi, Felibrige, FELCO e altris grups ocitans. I manifestants a son rivâts di dute la Ocitanie, ancje de Val di Aran e des valadis ocitanis dal Piemont. Ae iniziative a àn partecipât ancje delegazions di altris comunitâts minorizadis dal stât francês.
Inte stesse zornade uns 5 mil personis a àn manifestât pes stradis di Baiona / Bayonne par domandâ il ricognossiment uficiâl de lenghe basche e il rispiet dai dirits linguistics de comunitât basche ancje intal stât francês. A inmaneâ la manifestazion a son stadis lis organizazions Euskal Konfederazioa e Kontseilua.
Font: Vilaweb, 24-25/10/09; Gara, 25/10/09; Le Journal du Pays Basque, 24/10/09